**Vabariigi Valitsuse korralduse „Ühelt poolt Euroopa Liidu ja selle liikmesriikide ning teiselt poolt Usbekistani Vabariigi vahelise laiendatud partnerlus- ja koostöölepingu eelnõu heakskiitmine ja volituse andmine” eelnõu seletuskiri**

**1. Sissejuhatus**

* 1. Sisukokkuvõte

Eelnõu kohaselt kiidab Vabariigi Valitsus heaks Euroopa Liidu (edaspidi *EL*) ja selle liikmesriikide nimel Usbekistani Vabariigiga (edaspidi *Usbekistan*) sõlmitava laiendatud partnerlus- ja koostöölepingu (*Enhanced Partnership and Cooperation Agreement* – edaspidi *leping)* eelnõu ning volitab Eesti Vabariigi erakorralist ja täievolilist suursaadikut, alalist esindajat Euroopa Liidu juures, Eesti Vabariigi nimel lepingule alla kirjutama.

EL ja Usbekistani kahepoolsed suhted tuginevad 1999. aastal jõustunud partnerlus- ja koostöölepingule (*Partnership and Cooperation Agreement* – edaspidi PCA), mis reguleerib nii poliitilist, majanduslikku kui sektoraalset koostööd ning mõlema poole kohustusi. Koostöö üheks peamiseks eesmärgiks on Usbekistani õigusruumi ja standardite ühtlustamine ELi õigusraamistikuga ning edendada kahepoolset kaubavahetust ja investeeringuid. PCA hõlmab muuhulgas koostööd põllumajanduse, tööstuse, transpordi, energeetika, rahanduse, keskkonnakaitse, kosmose, kommunikatsiooni, regionaalarengu, turismi, hariduse, tarbijakaitse, kultuuri ning sotsiaalvaldkonnas, samuti koostööd võitluses piiriüleste ohtude, sealhulgas narkokaubandusega. PCA sisaldab sätteid enamsoodustusrežiimikäsitlusest, intellektuaalse omandi kaitse ja asutamisvabaduse kohta.

EL Nõukogu otsusega aastal 2017 anti Euroopa Komisjonile volitus alustada läbirääkimisi laiendatud partnerlus- ja koostöölepingu sõlmimise üle, mis viidi lõpule 2022. aastal. Uue lepingu eesmärgiks on veelgi enam tugevdada partnerlust ja koostööd Usbekistani Vabariigi ja ELi vahel kokkulepitud valdkondades, edendades piirkondlikku rahu ja stabiilsust. Nimetatud koostöö põhineb ühistel huvidel, süvendades nii poliitilisi sidemeid ja edendades vastastikust majanduskasvu. Lepingu üheks oluliseks eesmärgiks on jätkuvalt Usbekistani Vabariigi õiguse ühtlustamine EL õigusraamistikuga.

Kaubandust puudutavad lepingus kajastatavad kokkulepped katavad kõik olulisi kaubandusega seotud valdkondi ning aitavad seeläbi parendada kahepoolseid ettevõtlusvõimalusi nii ELis kui ka Usbekistani Vabariigis. Kaubandusosa peamised eesmärgid on kõrvaldada tehnilised kaubandustõkked, liberaliseerida teenuste turg, kaitsta ELi geograafilisi tähiseid, avada riigihangete turud, rakendada paremini tööalaseid ja keskkonnakaitse standardeid ning kehtestada tõhusad ja kiired vaidluste lahendamise menetlused. Lisaks sisaldab leping säästlikku arengut puudutavaid sätteid, mille eesmärk on toetada lepinguosaliste majanduste jätkusuutlikku arengut.

* 1. Eelnõu ettevalmistaja

Korralduse eelnõu on koostanud Välisministeeriumi juriidilise osakonna rahvusvahelise õiguse büroo jurist Kätlin Joala (tel 637 7434, katlin.joala@mfa.ee). Seletuskirja on koostanud Välisministeeriumi poliitikaosakonna Ida-Euroopa ja Kesk-Aasia osakonna nõunik Kärt Juhasoo-Lawrence (tel 6377152, kart.juhasoo-lawrence@mfa.ee) ning väliskaubanduspoliitika ja rahvusvaheliste majandusorganisatsioonide osakonna nõunik Natalja Luts (tel 6377252, Natalja.Luts@mfa.ee ). Korralduse seletuskirja on läbi vaadanud Välisministeeriumi juriidilise osakonna jurist Kätlin Joala.

Lepingu ja selle lisade eestikeelse teksti on koostanud ja keeleliselt toimetanud Euroopa Liidu Nõukogu sekretariaat ning tekstid avaldatakse Euroopa Liidu Teatajas.

* 1. Märkused

Eelnõu on seotud ELi Nõukogu otsusega, millega kiidetakse heaks ELi nimel lepingu sõlmimine, lepingu allakirjutamine ja selle kohaldamine.

Lepingu rakendamiseks ei ole vaja muuta Eesti õigusakte.

Eesti Vabariigi põhiseaduse (edaspidi *PS*) §-s 121 nimetatud välislepingu ratifitseerimise alused puuduvad.

**2. Korralduse eesmärk**

Korraldusega kiidab Vabariigi Valitsus heaks lepingu eelnõu ning volitab Eesti Vabariigi erakorralist ja täievolilist suursaadikut, alalist esindajat Euroopa Liidu juures Eesti Vabariigi nimel lepingule alla kirjutama.

**3. Eelnõu sisu ja võrdlev analüüs**

Korralduse eelnõu koosneb kahest punktist. Esimesega kiidetakse heaks lepingu eelnõu ja teisega antakse volitus lepingule Eesti Vabariigi nimel allakirjutamiseks.

Leping koosneb 356 artiklist, 14 lisast ning 1 protokollist.

**Preambuli** kohaselt võetakse arvesse 21. juunil 1996. aastal Firenzes alla kirjutatud partnerlus- ja koostöölepinguga loodud lepingulist suhet Euroopa ühenduste ja nende liikmesriikide ning Usbekistani Vabariigi vahel. Tuuakse välja lepinguosaliste ühised soovid ja eesmärgid tugevdada ja laiendada suhteid, pidades seejuures silmas põhivabaduste, inimõiguste, demokraatia põhimõtete, õigusriigi ja hea valitsemistava edendamist, kaitsmist ja järgimist. Inimõiguste ja demokraatia valdkonnas järgivad lepinguosalised koostööd tehes avatud ja konstruktiivset dialoogi, läbipaistvuse ja rahvusvaheliste inimõiguste normide austamise põhimõtteid.

Lepinguosalised kinnitavad oma valmisolekut tugevdada majandussuhteid vaba turumajanduse põhimõtete alusel ning luua soodne keskkond kahepoolsete kaubandus- ja investeerimissuhete ning ühendatuse laienemiseks. Sealjuures julgustatakse Usbekistani Vabariiki liituma Maailma Kaubandusorganisatsiooniga.

Korratakse üle osapoolte kohustus aktiivselt edendada rahvusvahelist rahu ja julgeolekut ning osaleda tõhusates mitmepoolsetes suhetes ja vaidluste rahumeelses lahendamises, tehes eelkõige koostööd ÜRO ja OSCE raamistikus. Samuti rõhutatakse pühendumust nende organisatsioonide alusdokumentides sätestatud põhimõtetele ning vastutus täita rahvusvahelisi kohustusi massihävitusrelvade ja nende kandevahendite leviku tõkestamisel; tugevdada koostööd õiguse, vabaduse ja turvalisuse valdkonnas, sealhulgas korruptsioonivastases võitluses, ning edendada laiaulatuslikku koostööd paljudes ühist huvi pakkuvates valdkondades.

Samuti kinnitatakse lepinguosaliste tahet järgida ÜROs kokkulepitud kestliku arengu põhimõtteid, keskkonna alaseid leppeid ning piirkondlikku koostööd.

**I jaotis** käsitleb lepingu üldpõhimõtteid ja eesmärke.

**Artiklites 1** **ja 2** sätestatakse eesmärgid edendada koostööd, mis soodustab välis- ja julgeolekupoliitika ühtlustamist, tõhusat poliitilist ja majanduslikku koostööd ning kestlikku arengut, rahu, stabiilsust ja julgeolekut. Kinnitatakse lepingulised aluspõhimõtted, nagu õigusriigi, demokraatia ning inimõiguste ja põhivabadustest austamine, ning loetletakse rahvusvahelise õiguse alusdokumente, mis toetavad lepinguosaliste sise- ja välispoliitikat ning moodustavad käesoleva lepingu olulise osa.

**II jaotis** loetleb poliitilise dialoogi eesmärgid ning koostöösuunad välis- ja julgeolekupoliitika valdkonnas.

**Artikkel 3** määratleb lepinguosaliste vahelise poliitilise dialoogi valdkonnad ja eesmärgid. Dialoogi soovitakse pidada kõikides vastastikust huvi pakkuvates valdkondades, sealhulgas välis- ja julgeolekupoliitika ning siseriiklike reformide vallas. Poliitilise dialoogi eesmärkidena on välja toodud rahvusvahelise rahu ja stabiilsuse edendamist ning Usbekistani Vabariigi kestliku arengu toetamist demokraati põhimõtete, õigusriikluse ja hea valitsemistava ning inimõiguste ja põhivabaduste järgimise raamistikus.

**Artikkel 4** käsitleb demokraatia ja õigusriigi küsimusi, kinnitades, et koostööd tehakse õigusriigi edendamiseks ja tõhusaks kaitseks. Eraldi rõhutatakse kohtu-ja haldusreformide, valimisprotsesside tugevdamise ja korruptsioonivastase võitluse tähtust.

**Artikli 5** keskmes on osapoolte vaheline dialoog, eesmärgiga edendada ja kaitsta inimõigusi ja põhivabadusi, järgida mitte diskrimineerimise põhimõtteid ning austada vähemuste ja haavatavatesse rühmadesse kuuluvate isikute õigusi. Samuti edendada majanduslikke, sotsiaalseid ja kultuurilisi õigusi ning soolist võrdõiguslikkust. Märgitakse vajadust tugevdada riiklikke inimõigustega tegelevate institutsioone koostööd ÜRO inimõigusorganitega.

**Artiklis 6** tuuakse välja koostöö erinevad aspektid kodanikuühiskonda tugevdamiseks.

**Artiklis 7** käsitletakse lepinguosaliste koostööd välis- ja julgeolekupoliitika valdkonnas, tuginedes ÜRO põhikirjale ja OSCE Helsinki lõppaktile. Eelkõige pööratakse tähelepanu konfliktide ennetamise, kriisiohjamise, piirkondliku stabiilsuse, massihävitusrelvade leviku tõkestamise, desarmeerimise ja relvastus- ja ekspordikontrolli valdkonnas.

**Artikkel 8** sedastab ühist muret, et kõige raskemad rahvusvahelised kuriteod ei tohi jääda karistuseta ja tagada tuleb süüdlaste vastutusele võtmine. Usbekistani Vabariik pole Rooma Statuudiga veel ühinenud, kuid jagatakse ühist arusaama Rahvusvahelise Kriminaalkohtu (ICC) tulemusliku toimimise tähtsusest.

**Artiklite 9** (konfliktide ennetamine ja kriisiohjamine) ja **10** (piirkondlik stabiilsus, konfliktide rahumeelne lahendamine) eesmärk on rõhutada vajadust senisest suuremateks jõupingutusteks piirkondliku stabiilsuse, julgeoleku ja demokraatia arendamiseks regioonis. Samuti on oluline koostöö piirkondlike konfliktide rahumeelseks lahendamiseks vastavalt rahvusvahelistele põhimõtetele ja õigusaktidele.

**Artiklid 11 ja 12** käsitlevad koostööd massihävitusrelvade ning väike- ja kergrelvade leviku tõkestamises. Lepinguosalised kinnitavad, et täidavad ja parendavad oma rahvusvaheliste kohustuste täitmist, vajadusel võttes uusi rahvusvahelisi kohustusi; kehtestavad tõhusad ekspordikontrolli- ja järelevalvesüsteemid ning alustavad regulaarset poliitilist dialoogi nende küsimuste arutamiseks.

Eesti ja Usbekistani vahel puuduvad kahepoolsed kokkulepped relvastuskontrolli, desarmeerimise ja relvade leviku piiramise osas. Siinkohal lähtutakse muudest rahvusvahelistest kokkulepetest määral, mil seda näeb ette käesolev leping.

**III jaotis** käsitleb õiguse, vabaduse ja turvalisuse küsimusi.

**Artikkel 13** käsitleb isikuandmete kaitset. Sätte eesmärk on isikuandmete kaitse põhialustes ja vastava koostöö edendamises kokku leppimine. Lepinguosalised peavad eraelu puutumatust ja isikuandmete kaitset põhiõiguste edendamise ja tagamise aluseks, sest sellel tugineb kodanike usaldus digitaalmajanduse vastu. Samuti mainitakse seost terrorismi ja muude rahvusvaheliste kuritegude ennetamise ja tõkestamisega, nähes ette suutlikkuse suurendamist ja tehnilist abi pakkuvat koostööd. Lepinguosalised nõustuvad tegema koostööd, et tagada rahvusvahelisi õigusakte ja standardeid järgiv isikuandmete kaitse. Koostöö hõlbustamiseks püüdleb Usbekistani Vabariik selle poole, et ühineda 28. jaanuaril 1981. aastal sõlmitud Euroopa Nõukogu konventsiooniga üksikisikute kaitse kohta isikuandmete automatiseeritud töötlemisel ja selle konventsiooni 8. novembri 2001. aasta lisaprotokolliga, mis käsitleb järelevalveasutusi ja andmete piiriülest liikumist, ning need rakendada.

Isikuandmete kaitse alane koostöö hõlmab lisaks võimekuse arendamist, tehnilist tuge ning oskusteabe vahetamist. Lepingust tulenevalt ei ole esialgse hinnangu kohaselt vaja Eesti seadusi muuta. Leping ei reguleeri isikuandmete vahetamist. Isikuandmeid puudutava teabe vahetamiseks tuleb teha otsus vastavalt isikuandmete kaitse üldmääruse V peatükile või sõlmida andmevahetust reguleeriv leping.

**Artikkel 14** puudutab koostööd rände, varjupaiga ja piirihalduse valdkonnas. See näeb ette lepinguosaliste koostöödialoogi loomist seadusliku rände, rahvusvahelise kaitse ning ebaseadusliku rände ja inimkaubanduse vastase võitluse valdkonnas. Koostöö lähtub lepinguosaliste konsultatsioonide käigus kindlaks tehtud vajadustest ning seda tehakse kooskõlas asjakohaste kehtivate õigusaktidega. Koostöö raames keskendutakse nii rände algpõhjustele, kui ka ennetava poliitika väljatöötamisele ebaseadusliku rände, inimkaubanduse ennetamise ja rahvusvahelise kaitse vallas. Samuti hõlmab koostöö piirihalduse, dokumentide turvalisuse ning rändega seotud infosüsteemide valdkonna küsimusi. Artikkel ei too kaasa otseseid kohustusi koostööks, kuid EL- i jaoks on Usbekistani Vabariik üks nn siiditeel paiknevaid riike, mistõttu EL jaoks on oluline ida-lääne suunalise rändeteede tõhusam kontroll ja ebaseadusliku rände ja inimeste smuugeldamise tõkestamine EL-i suunal.

Statistiliselt omab 01. veebruari 2025. aasta seisuga Eestis kehtivat elamisõigust (EL kodaniku pereliige) või elamisluba 402 Usbekistani kodanikku.

**Artiklite 15 – 20** eesmärk on edendada koostööd kodanikuühiskonna, julgeolekupoliitika ning piirivalve ja rändepoliitika valdkonnas. Leping raamistab isikuandmete kaitset, tagasivõtmiste praktikat, võitlust ebaseadusliku rände, rahapesu, keelustatud uimastite, organiseeritud kuritegevusega ning terrorismiga, millega tagab suurema EL-i ja seeläbi ka Eesti, turvalisuse. Muuhulgas kinnitavad lepingu pooled kohustust võidelda ühiselt ebaseadusliku rände, kuritegelikul teel saadud tulu rahapesuks, organiseeritud kuritegevuseks ja terrorismi rahastamiseks kasutamise vastu.

**Artikkel 21** toob välja Euroopa Liidu kodanike konsulaarkaitse põhimõtted Usbekistani Vabariigis.

**IV jaotis** käsitleb kaubandust ja kaubandusega seotud küsimusi.

**IV jaotise 1. peatükis** reguleeritakse kaubandusvaldkonna horisontaalseid küsimusi.

**Artikkel 22** toob välja seitsekaubandusvaldkonna punkti, millele osapooled soovivad edendada. Nendeks on laiendada, mitmekesistada ja lihtsustada lepinguosalistevahelist kaubandust, kasutades tolli- ja kaubanduse hõlbustamise, tehniliste kaubandustõkete ning sanitaar- ja fütosanitaarmeetmete sätteid. Sealhulgas lihtsustada lepinguosalistevahelist teenuskaubandust ja investeeringute tegemist, maksete ja kapitaliliikumiste ülekandmist, avada lepinguosaliste riigihanketurgude ning edendada innovatsiooni ja intellektuaalomandi õiguste tõhusat kaitset. Täiendavalt tagatakse lepinguosalistele majandustegevust soodustavad tingimused ja moonutusteta konkurents, arendades kaubandust viisil, mis toetab kestlikku majandusarengut ning sotsiaalset ja keskkonnamõõdet.

**Artiklid 23 kuni 25** määratlevad mõisted, mis viitavad teistele seotud lepingutele nagu WTO, põllumajandusleping, dumpinguvastane leping, energiaharta leping, GATT 1994, GATS, TRIPS-leping.

**Artikliga 26** välistab siseriikliku õiguse kohase nõudeõiguse teise lepinguosalise vastu. Nimetatud säte on oluline, sest kinnitab üldlevinud põhimõtet, mille kohaselt välisleping on ülimuslik siseriikliku suhtes.

**Artikkel 27 ja 28** sätestavad kaubanduse valdkonnas tegutseva koostöönõukogu volitused, tegevuse ulatuse, ülesanded ja koostöö praktilised küsimused.

**Artikliga 29** määratakse lepinguosaliste koostöö koordinaatorite ja **artikliga 30** allkomiteede loomise võimalused ja üldised koostöö põhimõtted.

**IV jaotise 2. peatükis** käsitletakse kaubavahetust.

**Artiklis 31 ja 32** nimetatakse lepingu kohaldamisala, mis põhineb GATT kokkuleppel ning selgitatakse lepingus kasutatud kaubanduse ja tollivaldkonna mõisteid.

**Artiklis 33** sätestatakse, et kumbki lepinguosaline kohaldab teise lepinguosalise kaupade suhtes enamsoodustusrežiimi kooskõlas GATT 1994 I artikliga.

**Artiklis 34** nimetatakse, et lepinguosalised tagavad vastastikku teise lepinguosalise kaupade võrdse kohtlemise kooskõlas GATT 1994 III artikliga.

**Artikliga 35** sätestatakse, et lepinguosalised ei kehtesta teise lepinguosalise kaupade impordi ja ekspordi suhtes mingeid keelde ega piiranguid peale tolli- ja muude maksude, välja arvatud need, mis tulenevad GATT 1994 XI artiklist.

**Artiklis 36** lepinguosalised ei kehtesta ega säilita teise lepinguosalise kaupade ekspordile tollimakse või muid makse või tasusid, välja arvatud lisas 2. olevale loendile.

**Artikli 37** alusel vahetavad lepinguosalised informatsiooni ja head kaubatava kahesuguse kasutusega kaupade ekspordi kontrolli puhul.

**Artikkel 38** käsitleb impordi või ekspordiga seotud tasude ja lõivudega kaasnevaid kohustusi.

**Artiklites 39 kuni 41** sätestatakse kaupade liikumisega seotud erinevad staatused ja protseduurid nagu ümbertöödeldud kaubad, kaupade ajutine import, transiit, impordi- või ekspordi monopol.

**Artikkel 42** reguleerib kauba päritolu tähistamist „Made in EU“ või vastavalt Usbekistani Vabariigi päritolu tähistamist.

**Artiklid 43 ja 44** reguleerivad vastavalt kauba impordi ja ekspordi litsentseerimise küsimuse. Eriti oluline on ekspordi litsentseerimise protsessi läbipaistvuse tagamine ja protsessi kaasatud ametiasutuste tegevuse ning protseduuride selgus.

**Artikkel 45** reguleerib tuumamaterjalidega kauplemist.

**IV jaotise 3. peatükis** käsitletakse kaubanduse kaitsemeetmeid.

**Artiklites 46 ja 48** on olulist tähelepanu pööratud kaubanduse kaitsemeetmetele, mis peavad olema täielikus kooskõlas asjakohaste WTO nõuetega ning õiglase ja läbipaistva süsteemi alusel. Lepinguosalised kinnitavad oma õigusi ja kohustusi, mis tulenevad GATT mitmetest artiklitest ning erinevates lepingutest subsiidiumide, dumpinguvastasuse, kaitsemeetmete jt teemadel.

**IV jaotise 4. peatükis** käsitletakse tolliküsimusi.

**Artikkel 49** puudutab koostööd tolli valdkonnas, millega soovitakse tagada kaubanduskeskkonna läbipaistvus, parandada tarneahela kindlust, suurendada tarbijate ohutust, tõkestada intellektuaalomandi õigustega vastuolus olevate kaupade voogu ning võidelda salakaubaveo ja ja muu tollialaste õigusnormide rikkumise vastu. Selleks tehakse vastavalt võimalustele koostööd, näiteks parandatakse tollialaseid õigusakte ning ühtlustatakse ja lihtsustatakse tolliprotseduure vastavalt rahvusvahelistele tolli ja kaubanduse lihtsustamise konventsioonidele ja standarditele ning võetakse arvesse EL väljatöötatud vahendeid ja parimaid tavasid. Koostööd tehakse ka ajakohaste tollisüsteemide ja tollivormistussüsteemide rajamiseks, volitatud ettevõtjate süsteemi kehtestamiseks, analüüsi- ja kontrollisüsteemi kasutuselevõtuks, tolli valdkonnas kõige rangemate usaldusväärsusnormide järgimiseks, samuti asjakohase teabe ja parimate praktikate vahetamiseks.

**Artikli 50** kohaselt annavad lepinguosalised teineteisele tolliküsimustes vastastikust haldusabi kooskõlas I protokolliga. See ei tohi piirata muid käesolevas lepingus, eelkõige artiklis 49 kavandatud koostöövorme.

**Artiklis 51** sätestatakse, et tolliväärtuse määramist lepinguosaliste vahelises kaubavahetuses reguleeritakse WTO asutamislepingu 1A lisas sisalduvate GATT 1994 VII artikli rakendamise lepingu sätetega. Need lisatakse käesolevasse lepingusse ja tehakse koostööd, et saavutada ühine lähenemisviis tolliväärtuste määramise küsimuses. Käesolev leping loob õigusliku aluse Eesti Vabariigi ja Usbekistani Vabariigi vahelisele tollikoostööle.

**IV jaotise 5. peatükis** käsitletakse tehnilisi kaubandustõkkeid.

**Artikkel 52** eesmärk on lihtsustada lepinguosaliste vahelist kaubavahetust, kõrvaldades tehnilised kaubandustõkked.

**Artiklit 53** kohaldatakse kõigi tehniliste kaubandustõkete lepingus sätestatud standardite, tehniliste normide ja vastavushindamise menetluste väljatöötamise, vastuvõtmise ja kohaldamise suhtes, mis võivad mõjutada lepinguosaliste vahelist kaubavahetust.

**Artiklites 54 kuni 56** täpsustatakse tehniliste kaubandustõkete, tehniliste normide, standardite praktilise kasutuse ja vastastikuse tunnustamise üksikasju, mis on suunatud koostöö lihtsustamisele ja vastavate rahvusvaheliste organisatsioonide (Rahvusvahelise Standardiorganisatsioon, Rahvusvahelise Elektrotehnikakomisjon, Rahvusvahelise Telekommunikatsiooni Liit ja Toidu- ja Põllumajandusorganisatsioon) kompetentside kasutamisele.

**Artikkel 57** sätestab koostöö ja praktilised lahendused vastavushindamise menetlustes. Leping kohustab lepinguosalisi kasutama parimal viisil akrediteerimise ja vastavushindamise rahvusvahelisi standardeid ja lepinguid, sh rahvusvaheliste laborite akrediteerimise koostööorganisatsiooni (ILAC) ja rahvusvahelise akrediteerimisfoorumi (IAF) mehhanismide kaudu. Antud artikkel ei takista lepinguosalist nõudmast, et konkreetsete toodete vastavushindamist teeksid kindlaksmääratud valitsusasutused.

**Artiklites 58 kuni 59** täpsustatakse koostööd tehniliste kaubandustõkete valdkonnas ja määratakse konkreetsed tegevused läbipaistvuse tagamiseks koostöös.

**Artikkel 60** sätestab märgistamise ja etikettimise nõuded, mis lähtuvad tarbijate ja kasutajate teavitamise vajadusest ning toodete kohustuslike tehniliste nõuete kohta informatsiooni jagamisest.

**Artikkel 61** käsitleb koostöö toiduks mittekasutatavate toodete turujärelevalve, ohutuse ja nõuetele vastavuse valdkonnas.

**Artiklites 62 kuni 63** nähakse ette konsulteerimise lähtekohad ning et lepinguosalised nimetavad tehniliste kaubandustõkete koordinaatorid. Samuti on artiklites reguleeritud kaubandustõkete valdkonna koostöö raamistik. Viimased on vajalikud võimalike probleemide lahendamiseks tulevikus, kuna rahvusvahelises kaubavahetuses esineb küllaldaselt tehnilisi kaubandustõkkeid, mida üks või teine riik kasutab oma turu kaitseks ning õiglase konkurentsi takistamiseks.

**Artikkel 64** näeb ette üleminekuperioodi, mille raames hakkavad Usbekistani Vabariigi suhtes artikli 55 lõiget 3, artikli 55 lõiget 6, artikli 55 lõiget 7, artikli 56 lõike 1 punkti b, artikli 56 lõike 1 punkti c, artikli 57 lõike 3 punkti b, artikli 57 lõike 3 punkti d, artikli 57 lõiget 5 ja 5-B lisa kohalduma viie aasta möödudes käesoleva lepingu jõustumise kuupäevast.

**IV jaotise 6. peatükis** määratletakse lepinguosaliste tegevused sanitaar- ja fütosanitaarküsimustes.

**Artiklitega 65-73** kohustuvad lepinguosalised tegema koostööd toiduohutuse valdkonnas ning sanitaar- ja fütosanitaarküsimustes, et kaitsta inimeste, loomade ja taimede elu ja tervist lepinguosaliste territooriumil. Lepinguosalised kohustuvad aru pidama ja teavet vahetama oma meetmete kohta, mis on kindlaks määratud 06. detsember 1951. aasta Roomas alla kirjutatud rahvusvahelises taimekaitsekonventsioonis, Maailma Loomatervise Organisatsioonis ja *codex* *alimentarius*’e komisjonis. Lepingus lepitakse kokku koostöö tegemise suutlikkuse suurendamiseks sanitaar- ja fütosanitaarküsimustes, võttes arvesse kummagi lepinguosalise vajadusi, et aidata neil järgida teineteise õigusraamistikku. Lisaks alustatakse mõne lepinguosalise taotlusel õigeaegset dialoogi sanitaar- ja fütosanitaarküsimustes arutamaks nende küsimustega seotud probleeme ja muid seonduvaid kiireloomulisi küsimusi. Lepinguosalised kohustuvad määrama kontaktpunktid teabevahetuseks peatüki kohastes küsimustes ja omistama sellele koostööle suurt tähtsust.

**IV jaotise 7. peatükis** sätestatakse intellektuaalomandi õigused.

**Artikkel 74** kirjeldab intellektuaalomandit puudutava jaotise eesmärke, milleks on innovatsiooni soodustamine, kaubanduse lihtsustamine ning intellektuaalomandi õiguste kaitse ja tagamine.

**Artikli 75** lõikes 1 kinnitavad lepinguosalised, et järgivad erinevaid intellektuaalset omandit puudutavaid rahvusvahelisi kokkuleppeid, eraldi on välja toodud WTO asutamislepingu 1A lisas sisalduva intellektuaalomandi õiguste kaubandusaspektide leping („TRIPS-leping”). Eesti on kõigi asjaomaste intellektuaalomandit puudutavate rahvusvaheliste lepingutega ühinenud ning asjaomased normid kajastuvad ka siseriiklikus õiguses. Jaotise eesmärgiks nimetatud lepingute sätete täpsustamine ja täiendamine, mitte piiramine. Seetõttu ei ole ükski jaotise säte vastuolus intellektuaalomandi valdkonna mitmepoolsete lepingutega. Lõikes 2 täpsustatakse lepinguga kaetavate intellektuaalse omandi õiguste kategooriad, millele on osutatud käesoleva peatüki artiklites 78–120 ja TRIPS-lepingu II jao 1.–7. osas. Lõike 3 kohaselt laieneb leping ka kaitsele kõlvatu konkurentsi eest vastavalt tööstusomandi kaitse Pariisi konventsioonile. Lõike 4 kohaselt võivad lepinguosalised kohaldada oma õigusakte, kuis need kaitsevad intellektuaalomandit rangemalt. Siseriiklikud õigusaktid peavad olema kooskõlas käesoleva peatükiga.

**Artikli 76** kohaselt näevad lepinguosalised ise ette õiguste lõppemise korra. Autoriõiguse ja sellega kaasnevate õiguste valdkonnas puudutab õiguste lõppemine müüki ja avalikku levitamist.

**Artikli 77** kohaselt tagavad lepinguosalised üksteise kodanike õiguste sama soodsa kohtlemise enda kodanikega, välja arvatud erandid, mis on ette nähtud järgmistes rahvusvahelistes lepingutes: Pariisi konventsioon, Berni konventsioon, Rooma konventsioon, mikrolülitusi käsitlev intellektuaalomandi leping. Eesti on nimetatud rahvusvaheliste lepingutega liitunud ning asjaomased normid kajastuvad ka siseriiklikus õiguses. Eelnevat ei kohaldata menetluse suhtes, mis on WIPO egiidi all sõlmitud mitmepoolsetes lepingutes intellektuaalomandi õiguste saamise ja jõushoidmise kohta.

**Artikli 78** lõikes 1 loetletakse need autoriõigust ja autoriõigusega kaasnevaid õigusi reguleerivad rahvusvahelised lepingud, mida lepinguosalised peavad järgima. Lõikes 2 lubavad lepinguosalised teha mõistlikes piirides endast kõik oleneva, et 24. juulil 2012 Pekingis vastu võetud Pekingi leping ratifitseerida või sellega ühineda.

**Artikli 79** kohaselt garanteeritakse autoritele järgmised ainuõigused: õigus teose reprodutseerimisele, reprodutseerimiseks loetakse teosest ühe või mitme ajutise või alalise koopia otsest või kaudset tegemist mis tahes vormis või mis tahes viisil; autoriõiguse seaduses on nimetatud õigus sätestatud § 13 lg 1 p 1; õigus teose või selle koopiate igasugusele levitamisele; vastav säte on Autoriõiguse seadus[[1]](#footnote-2) (AutÕS) § 13 lg 1 p 2; õigus teose üldsusele suunamisele kaablita või kaabliga üldsuseni viimise teel, sealhulgas teose üldsusele kättesaadavaks tegemine sellisel viisil, et isikud saavad teost kasutada nende poolt individuaalselt valitud kohas ja ajal; sätte käsitlus vastab AutÕS § 13 lg 1 p-d 9 ja 91; õigus teost rentida; AutÕS vastab sellele § 13 lg 1 p 3 ja lg 3.

**Artikli 80** kohaselt peab esitajatele garanteerima järgmised varalised õigused: esituste salvestamine; käsitlus vastab AutÕS § 67 lõike 2 punktile 1; esituste salvestiste reprodutseerimine; käsitlus vastab AutÕS § 67 lg 2 punktile 5; esituste salvestiste levitamine; käsitlus vastab AutÕS § 67 lg 2 punktile 6; esituste salvestiste üldsusele kättesaadavaks tegemine; käsitlus vastab AutÕS § 67 lg 2 punktile 31; esituste raadio, televisiooni või satelliidi vahendusel edastamine, välja arvatud juhud, kui edastamine toimub esituse salvestiselt või toimub esituse taasedastamine (AutÕS § 67 lg 2 p 2).

**Artikli 81** kohaselt peab fonogrammitootjatele garanteerima järgmised varalised õigused: fonogrammide reprodutseerimine (AutÕS § 70 lg 1 p 1); fonogrammide ja nende koopiate levitamine (AutÕS § 70 lg 1 p 3); fonogrammide üldsusele kättesaadavaks tegemine (AutÕS § 70 lg 1 p 5); fonogrammide üldsusele rentimine (AutÕS § 70 lg 1 p 4).

**Artikli 82** kohaselt peab lepingu osaline ringhäälinguorganisatsioonidele garanteerima järgmised varalised õigused: saate salvestamine (AutÕS § 73 lg 1 p 2); saate salvestise reprodutseerimine (AutÕS § 73 lg 1 p 3); saate salvestise üldsusele kättesaadavaks tegemine (AutÕS § 73 lg 1 p 41); saate üldsusele levitamine (AutÕS § 73 lg 1 p 5); saate salvestise taasedastamine ning üldsusele suunamine teatud tingimustel (AutÕS § 73 lg 1 p 1 ja 4).

**Artikli 83** lõikes 1 sätestatakse esitajatele ja fonogrammitootjatele ette õigus saada ühekordset õiglast tasu, kui ärilisel eesmärgil avaldatud fonogrammi või sellise fonogrammi koopiat kasutatakse ülekandmiseks edastamiseks kaablita vahendite abil või muul moel üldsusele suunamiseks. Käsitlusele vastavad sätted leiduvad AutÕS paragrahvis 72. Lõike 2 kohaselt võivad lepinguosalised lõikes 1 nimetatud kokkuleppe puudumisel selle kokkuleppe tingimused ise määrata.

**Artikkel 84** sätestab autoriõiguse ja sellega kaasnevate õiguste kaitse tähtaja, milleks on 70 aastat. Vastavad sätted on AutÕS § 38, 39, 40, 43, 74. Lepinguosalistele jääb õigus sätestada ka pikemad kaitse tähtajad.

**Artikkel 85** lõikes 1 sätestatakse lepinguosaliste kohustus tagada algupärase kunstiteose autori võõrandamatu õigus ja saada pärast teose esmast üleandmist autori poolt müügihinnal põhinevat autoritasu teose igakordse müügi puhul. Tegemist on regulatsiooniga, mis tuleneb edasimüügiõiguse direktiivist ning on Eesti Vabariigi õigusesse üle võetud ja kajastatud AutÕS paragrahviga 15. Konkreetsemalt vastab lõike 1 sätetele AutÕS § 15 lg 1. Lõikes 2 täpsustatakse tehinguid, millele edasimüügist tulenev hüvitis kohaldub. Sellele vastab AutÕS § 15 lg 2. Lõikega 3 sätestatakse võimalus edasimüügist tulenevat hüvitise saamise õigust teatud juhtudel piirata. Eesti Vabariigi õigusaktis on piirangud kehtestatud AutÕS § 15 lõigetes 4-6 ja 9. Lõike 4 kohaselt määrab konkreetsed tingimused kõnealuse tasu kogumiseks ja väljamaksmiseks lepinguosaline ise oma siseriikliku õigusega.

**Artikliga 86** tunnistavad lepingupooled kollektiivse esindusorganisatsioonide (KEO) olulist rolli õiguste haldamisel ning tasude jaotamisel. Koostöö erinevate KEO’de vahel toimub vastastikuste lepingute alusel, Eestis on olemas KEO’d olulisemate õiguste objektide kategooriate lõikes nagu Eesti Autorite Ühing (EAÜ), Eesti Esitajate Liit (EEL), Eesti Fonogrammitootjate Ühing (EFÜ), Eesti Audiovisuaalautorite Liit (EAAL), Eesti Näitlejate Liit ning Filmi Esmasalvestuse Tootjate Ühing (FETÜ).

**Artiklis 87** sätestatakse põhimõte, et lepingus nimetatud varalisi õigusi võib lepinguosaline teatud tingimustel piirata. Eesti Vabariigi õigusraamistikus käsitletakse nimetatud piiranguid vastavalt AutÕS IV peatükk „Autori varaliste õiguste teostamise piiramine (teose vaba kasutamine)“ ning AutÕS § 75 lg 1 p 6 autoriõigusega kaasnevate õiguste osas.

**Artikkel 88** lõikes 1 sätestatakse lepinguosaliste kohustus näha ette piisav õiguskaitse, mis tahes tõhusatest tehnilistest meetmetest kõrvalehoidmise vastu, kui asjaomase teo sooritanud isik on või põhjendatult peab olema teadlik taotletavast eesmärgist. Tehniliste kaitsemeetmete regulatsioon tuleneb infoühiskonna direktiivi artiklist 6 ning on Eesti õigusesse vastavalt üle võetud. Käesoleva lepingu artikli 176 lõikest 1 tuleneva kohustuse on Eesti täitnud AutÕS § 803 ning karistusseadustiku (KarS) § 225 regulatsiooniga. Lõikega 2 täpsustatakse lõikes 1 nimetatud õiguskaitse ulatust, käsitlus vastab KarS § 225 sätestatud süüteokoosseisule. Seega on Eestis tagatud lõikest tulenev kohustus. Lõige 3 defineerib „tehnilise meetme“, käsitlus vastab AutÕS § 803 lõigetele 2 ja 3. Lõike 4 kohaselt võib lepinguosaline võtta õiguste omajate vabatahtlikult võetud meetmete puudumise korral kasutusele asjakohased meetmed õiguskaitse tagamiseks olenemata käesoleva artikli lõikest 1.

**Artikkel 89** lõikes 1 sätestatakse lepinguosaliste kohustus näha ette piisav õiguskaitse isikute vastu, kes kõrvaldavad või muudavad õiguste omaja poolt õiguste objektile lisatud teavet õiguste teostamise kohta. Asjaomane regulatsioon tuleneb infoühiskonna direktiivi artiklist 7 ning on Eesti õigusesse üle võetud. Lõikes 1 nimetatud kohustuse on Eesti täitnud AutÕS § 804 ning § 812 regulatsiooniga. Lõikes 2 defineeritakse „õiguste teostamiseks käsitleva teabe mõiste, millele Eesti õiguses vastavad AutÕS § 804 lõiked 2 ja 3. Lõike 3 sätestab, millal lõiget 2 kohaldatakse.

**Artikkel 90** näeb lepinguosalistele ette ühinemise märkide rahvusvahelise registreerimise Madridi kokkuleppe protokolliga[[2]](#footnote-3), millega Eesti Vabariik ühines 1998. aastal. Samuti nähakse ette kohustus järgida kaubamärgiõiguse lepingut[[3]](#footnote-4) (TLT), millega Eesti Vabariik ühines 2002. aastal. Lisaks eeltoodule märkide registreerimisel kasutatav kaupade ja teenuste rahvusvahelise klassifikatsiooni Nizza kokkuleppega[[4]](#footnote-5) ühinemine, millega Eesti Vabariik ühines 1996. aastal ning kaubamärgiõiguse Singapuri lepinguga[[5]](#footnote-6), millega Eesti Vabariik ühines 2009. aastal.

**Artikkel 91** sätestab printsiibid, millele kaubamärk kui kaitstav tähis peab vastama, sh eristatavuse ning selguse ja täpsuse nõue. Eesti Vabariigi õigusaktides on need aspektid reguleeritud mh kaubamärgiseaduse[[6]](#footnote-7) (KaMS) §-des 3 ja 6.

**Artikkel 92** sätestab registreeritud kaubamärgi omaniku ainuõigused kolmandate isikute vastu. Eesti õiguses on need toodud KaMS § 14.

**Artikkel 93** sätestab kaubamärgi registreerimismenetluse üldprintsiibid, sh põhjendamise kohustus ja edasikaebeõiguse eeldused. Samuti kolmandate isikute õigused kaubamärkide taotlusi ja/või registreeringuid vaidlustada. Registreerimismenetlust reguleerib Eestis Vabariigis KaMS-i 3. peatükk ja vaidlustamist KaMS-i 4. peatükk. Samuti nähakse artikliga 107 ette kaubamärkide elektroonilise andmebaasi loomine Usbekistani Vabariigis.

**Artikkel 94** sätestab üldtuntud kaubamärkide üldtunnustatud Pariisi Liidu assamblee ja WIPO soovituste järgimise kohustuse. Eesti Vabariigi õigusaktidega on nimetatud küsimus reguleeritud KaMS §-s 7.

**Artikkel 95** sätestab kaubamärgi ainuõiguse piirangud, mille puhul tuleb arvestada mh kaubamärgiomaniku kui ka kolmandate isikute huve, sh *fair-use* ja varasema õiguse kasutamise õigust. Eesti Vabariigi õigusaktides on ainuõiguse piirangud sätestatud KaMS §-s 16.

**Artikkel 96** sätestab kehtetuks tunnistamise minimaalselt 3-aastase mittekasutamise alused.

**Artikkel 97** näeb ette võimaluse tunnistada kehtetuks pahauskselt taotletud kaubamärk. Eesti Vabariigi õigusaktis on nimetatud võimalus sätestatud KaMS §§ 9 lg 1 p 10, 10 lg 1 p 7.

**Artikkel 98** sätestab, et EL kinnitab oma kohustusi, mis tulenevad tööstusdisainilahenduste rahvusvahelise registreerimise Haagi kokkuleppe Genfi redaktsioon[[7]](#footnote-8), ning Usbekistani Vabariik lubadust järgib nimetatud kokkulepet.

**Artikkel 99** näeb ette disainilahenduste kaitse registreerimise üldprintsiibid (uudsus või originaalsus registreerimise alusena, registreeritud disainilahenduse õigused kolmandate isikute ees, disainilahendus mitmeosalises tootes, eristav disainilahendus kui uudne või originaalne). Eesti Vabariigi õigusaktides on vastavad põhimõtted sätestatud tööstusdisaini kaitse seaduse[[8]](#footnote-9) (TDKS) 2. peatükis, sh uudsus TDKS §-s 6, eristatavus §-s 7. Disainilahenduse omaniku õigused on kehtestatud TDKS §-s 16.

**Artikkel 100** näeb ette, et disainilahendus on kaitstud vähemalt viis aastat arvates taotluse esitamise kuupäevast. Kaitset pikendatakse ühe või mitme viie aastase perioodi võrra vähemalt kuni 15. aastani. Eesti Vabariigis kehtib disaini registreering TDKS § 56 vastavalt hetkel 5 aastat võimalusega pikendada seda maksimaalselt 25 aastani.

**Artikkel 101** näeb ette registreeritud ja registreerimata disainilahenduste kaitsmisel ette piiratud erandite õiguse, mis ei ole disainilahenduste kaitsmise osas tavapäratud, ei kahjusta omaniku huve põhjendamatult ning võtavad arvesse ka kolmandate isikute huvid. Artiklis sätestatakse, et disainilahenduste kaitse ei hõlma tehnilisi või funktsionaalseid aspekte. Samuti, et kaitset ei anta disainilahendustele, mis on vastuolus avaliku korra või üldtunnustatud kõlbluspõhimõtetega. Eesti õiguses on analoogia korras TDKS §-s 9 toodud mittekaitstavate disainide loetelu.

**Artikkel 102** näeb ette, et registreeritud ja registreerimata disainilahendused on autoriõigusega kaitstavad alates nende loomisest vm kujul fikseerimisest. Kaitse ulatus ja andmise tingimused määratakse kindlaks lepingupoolte poolt. Eesti Vabariigi õigusaktides on disainilahenduste kaitse sõltumatus autoriõiguslikust kaitsest kehtestatud TDKS §-s 2 lg 3.

**Artiklid 103-111** käsitlevad lepinguliste territooriumilt pärit geograafilisi tähiseid, nende registreerimist, kasutamist, tunnustamist ja kaitset. Eesti õiguses on artiklis 118 nimetatud disainilahenduse üldtunnustatud definitsioon toodud TDKS §-s 4.

Lepinguosalise selliste geograafiliste tähiste suhtes, mida peab kaitsma teine lepinguosaline, kohaldatakse artikleid üksnes juhul, kui need kuuluvad artiklis 119 osutatud õigusaktide kohaldamisalasse. Kõnealused õigusaktid hõlmavad geograafiliste tähiste registreerimise ja kontrolli elemente, mis on sätestatud 7-A lisa A jaos. ja 7-A B lisas loetletud geograafilisi tähiseid kaitstakse kaitstud nimetuse otsese või kaudse kaubanduslikul eesmärgil kasutamise eest, sh sarnastel toodetel, mis ei vasta kaitstud nimetuse tootekirjeldusele, või kui sellise kasutusega kaasneb geograafilise tähise maine ärakasutamine.

Samuti kaitstakse geograafilisi tähiseid väärkasutuse, imiteerimine või seoste tekitamise eest ja mis tahes muu tegevuse eest, mis võib tarbijale jätta vale mulje toote tegeliku päritolu kohta. Eesti Vabariigis reguleerib geograafilise tähise kasutamist geograafilise tähise kaitse seadus, eelkõige §§ 10-12, 19. Juhul kui geograafiline tähis on lepingu alusel kaitstud, keelduvad lepinguosalised registreerimast kaubamärki, mille kasutamine oleks vastuolus artikli 121 lõikega 1, kui kaubamärgi registreerimise taotlus on esitatud pärast kuupäeva, mil on esitatud taotlus geograafilise tähise kaitsmiseks asjaomase lepinguosalise territooriumil. Lepinguosaliselt ei saa seejuures lepingu alusel nõuda, et ta kaitseks geograafilise tähisena nimetust, mis on vastuolus taimesordi või loomatõu nimetusega ning mis võib seetõttu eksitada tarbijat toote tegeliku päritolu osas. Eesti õiguses on geotähiseid rikkuvate kaubamärkide registreerimise ja kasutamise keeld sätestatud KaMS §§ 9 lg 1 p 11, 10 lg 1 p 9.

**Artikliga 112** kohustuvad lepinguosalised tagama, et patendikoostöölepinguga[[9]](#footnote-10) ette nähtud menetlused on nende territooriumidel kättesaadavad ning teevad endast oleneva, et järgitaks patendiõiguse lepingut[[10]](#footnote-11). Eesti on patendikoostöölepinguga ühinenud 1994. aastal ning patendiõiguse lepinguga 2000. aastal.

**Artiklis 113** tunnistava lepinguosalised WTO TRIPS ja rahvatervise Doha deklaratsiooni tähtsust. Samuti, et õiguste ja kohustuste tõlgendamisel tagatakse vastavus nimetatud deklaratsiooniga. Artiklis nähakse ette, et lepinguosalised rakendavad TRIPS lepingu art 31(a) ning TRIPS lepingu 23.01.2017 lisa liidet. Eesti on TRIPS lepinguga ühinenud 1999.aastal.

**Artiklis 114** käsitletakseravimi ja taimekaitsevahendi patendiga kaasneva kaitse perioodi pikendamist. Lepinguosalised tunnistavad, et nende territooriumil patendiga kaitstud ravimite suhtes võidakse kohaldada müügiloa andmise menetlust ning et nad võivad näha ette mehhanismi, millega hüvitatakse patendi omanikule patendi eluea vähenemine, mis on põhjustatud nimetatud müügiloa andmise menetluse kestusest. Nimetatu alternatiivina nähakse ette klassikaline ravimite täiendav kaitse kuni 5 aastat, mida võib pikendada 6 kuu võrra pediaatrilisi uuringuid nõudvate ravimite puhul. Nimetatud kaitse kestus on Eesti Vabariigis sama. Täiendava kaitse küsimused on reguleeritud Eesti Vabariigis patendiseaduse VIII1 peatükis, sh § 391. Selle kohaselt määravad lepinguosalised taimekaitsevahendite turule laskmisele eelnevalt kindlaks nende ohutus- ja tõhususnõuded. Samuti, et patendiga kaitstud taimekaitsevahenditele kohaldatakse nende territooriumil loamenetlust ning et loamenetlusele kuluva aja võrra kaitstakse seda taimekaitsevahendit täiendavalt kuni 5 aastat. Kaitse kestus on Eesti Vabariigis sama ning reguleeritud patendiseaduse VIII1 peatükis, sh § 391.

**Artiklites 115-116** sätestatakse ärisaladuse kaitse ulatus. Eesti Vabariigis kehtib ebaausa konkurentsi takistamise ja ärisaladuse kaitse seadus[[11]](#footnote-12) (EKTÄKS), millega on üle võetud Euroopa Parlamendi ja nõukogu direktiiv (EL) 2016/943, milles käsitletakse avalikustamata oskusteabe ja äriteabe (ärisaladuste) ebaseadusliku omandamise, kasutamise ja avalikustamise vastast kaitset. Seega vastab Eesti õigus lepingu artikli 132 nimetatud tingimustele. „Ärisaladuse“ ning „ärisaladuse omaja“ definitsioonid sisalduvad EKTÄKS’i 2. peatükis „Ebaaus konkurents“, kus on ühtlasi reguleeritud ausate äritavadega vastuolus olevat käitumist puudutav, samuti käitumisviisid, mida ei tõlgendata ausate äritavadega vastuolus olevana. Artikli kohaselt ei tohi ärisaladuse kaitset ning ebaausate kaubandustavade regulatsiooni tõlgendada nii, et see piirab lepinguosaliste jurisdiktsioonides kaitstud sõna- ja teabevabadust, sealhulgas meediavabadust. Sõna- ja meediavabadus on Eestis kaitstud kõrgel tasemel (lisaks põhuseaduse §-le 45 on sõnavabadus kaitstud Euroopa inimõiguste konventsiooni artikliga 10 ja Euroopa Liidu põhiõiguste harta artikliga 11). Samuti sätestatakse regulatsioon ärisaladuse omajatele kättesaadavate tsiviilkohtumenetluste ja õiguskaitsevahendite kohta. Vastavad normid sisalduvad Eesti õiguses peamiselt tsiviilkohtumenetluse seadustikus, vajalikud muudatused ning ka olemasoleva regulatsiooni kohaldumine on selgitatud direktiivi 2016/943 ülevõtmisel.

**Artiklid 117-118** käsitlevad ravimi ja taimekaitsevahendi turuleviimise loa saamiseks esitatud andmete kaitse sätteid, et tagada andmete kaitse ebaausa kommertskasutuse eest, või juhul, kui avalikustamine on vajalik ülekaaluka avaliku huvi tõttu.

**Artikkel 119** käsitleb taimekaitsevahendeid käsitlevate andmete kaitset ning taimesortide kaitset. Mõlemad lepinguosalised tunnustavad esmakordselt taimekaitsevahendi müügiloa saamiseks esitatud katse- või uuringuaruande omaniku õigust ajutisele kaitsele. Sellel ajavahemikul ei kasutata seda katse- ja uuringuaruannet teiste taimekaitsevahendi müügiloa taotlejate huvides ilma tõendita esimese omaniku sõnaselge nõusoleku kohta. Katse- või uuringuaruanne peaks olema vajalik loa andmiseks või loa muutmiseks, et lubada vahendi kasutamist mõnel teisel põllukultuuril, ning olema tõendatult vastavuses hea laboritava või hea katsetava põhimõtetega. Andmekaitse kehtib vähemalt kümme aastat alates sellest, kui asjaomase lepinguosalise asjaomane asutus andis esimese müügiloa. Madala riskitasemega taimekaitsevahendite puhul võib seda tähtaega pikendada 13 aastani. Väheolulisteks kasutusteks antud loa korral pikendatakse andmekaitse tähtaega kolme kuu haaval, kui loa hoidja esitab loataotluse hiljemalt viis aastat pärast esimese loa saamise kuupäeva. Kogu andmekaitse tähtaeg ei tohi olla pikem kui 13 aastat. Madala riskitasemega taimekaitsevahendite puhul ei tohi kogu andmekaitse tähtaeg olla pikem kui 15 aastat. Kumbki lepinguosaline kaitseb taimesorte vastavalt rahvusvahelisele uute taimesortide kaitse konventsioonile.

**Artikliga 120** kohustuvad lepinguosalised kooskõlas TRIPS-lepinguga jõustama käesolevas peatükis sätestatud meetmed, mille rakendamisel tuleb vältida seadusliku kaubanduse tõkestamist ja õiguste kuritarvitamist. Intellektuaalomandi õiguste jõustamismenetlus peab olema õiglane, lihtne ja erapooletu ning toimima asjatu viivituseta. Intellektuaalomandi õiguskaitse tagamisel piisab üldisest kohtusüsteemist.

**Artikkel 121** täpsustab meetmete rakendamise nõude esitamiseks õigustatud isikute ringi – intellektuaalomandi õiguste omajad, nende poolt volitatud isikud (litsentsiomanikud) ning õiguste kollektiivse haldamise ja intellektuaalomandi kaitse organisatsioonid. See on kooskõlas Eesti õigusega.

**Artikliga 122** sätestatakse lepinguosaliste kohustus tagada kiired ja tõhusad ajutised meetmed väidetava rikkumise oluliste asitõendite säilitamiseks (näidiste võtmine, kauba arestimine jne). Kõnealused küsimused on Eestis samaselt reguleeritud tsiviilkohtumenetluse seadustiku[[12]](#footnote-13) (TsMS) § 244 lg 1 ja 2, § 248 lg 4.

**Artikli 123** lõige 1 loob kohtule õiguse nõuda rikkujalt või muult rikkumisega seotud isikult vajalikku teavet õigust rikkuvate toodete päritolu ja levitamisvõrgu kohta. Eestis on säärane kohtu õigus sätestatud TsMS §-s 280 lõiked 1 ja 2. Lõige 2 sätestab, kes on „muu isik“ käesoleva artikli tähenduses.

Lõige 3 sätestab, millist informatsiooni peab lõikes 1 nimetatud teave sisaldama, Eesti õiguses on see loetelu toodud TsMS § 280 lõikes 3. Lõike 4 kohaselt ei piira kohtu õigus teabe nõudmiseks muude asjaomaste normide kohaldamist, nagu näiteks isikuandmete töötlemise ja teabe saamise õiguse kuritarvitamise reegleid. Vastav säte leidub TsMS § 280 lõikes 5.

**Artikli 124** lõike 1 kohaselt tagab lepinguosaline, et tema õigusasutustel on õigus määrata kiireid ja tõhusaid ajutisi meetmeid ja ettevaatusabinõusid, sealhulgas ajutised ettekirjutused isiku vastu või vajaduse korral kolmanda isiku vastu, kui see kuulub asjaomase õigusasutuse pädevusse, et vältida intellektuaalomandi õiguse rikkumise tekkimist, ja eelkõige selleks, et vältida rikkumisega seotud kaupade sattumist turustuskanalitesse. TsMS § 377 lg 1 kohaselt võib kohus võib hageja taotlusel hagi tagada, kui on alust arvata, et tagamata jätmine võib raskendada kohtuotsuse täitmist või selle võimatuks teha. TsMS § 382 kohaselt võib kohus avalduse alusel tagada hagi ka enne hagi esitamist. Avalduses tuleb põhistada, miks hagi kohe ei esitata. Avaldus esitatakse kohtule, kellele kohtualluvuse sätete kohaselt tuleks esitada hagi. Kui kohus hagi tagab, määrab ta ühtlasi tähtaja, mille jooksul peab avaldaja hagi esitama. Tähtaeg ei või olla pikem kui üks kuu. Kui hagi määratud tähtaja jooksul ei esitata, tühistab kohus hagi tagamise.

Lõike 2 kohaselt peab lepinguosaline ka tagama, et tema õigusasutustel on õigus arestida või muul viisil kinni pidada intellektuaalomandi õiguse rikkumises kahtlustatavad kaubad, et takistada nende sisenemist turustuskanalitesse või nende liikumist seal. TsMS § 378 lg 2 kohaselt võib autoriõiguse, autoriõigusega kaasneva õiguse või tööstusomandiõiguse rikkumisele tugineva hagi tagamiseks kohus muu hulgas arestida kauba, mille puhul on intellektuaalse omandi õiguse rikkumise kahtlus, või kohustada sellise kauba välja andma, takistamaks kauba käibesse laskmist või turustamist.

Lõige 3 täpsustab, et intellektuaalomandi väidetava kommertseesmärgil rikkumise korral võivad õigusasutused anda kooskõlas lepinguosalise õigusaktidega korralduse arestida väidetava õiguserikkuja vara, sealhulgas blokeerida tema pangakontod ja muud varad. Selleks võivad õigusasutused nõuda vajaduse korral panga-, finants- ja äridokumente või juurdepääsu asjaomastele andmetele. TsMS § 378 lg 2 kohaselt võib juhul, kui autoriõiguse, autoriõigusega kaasneva õiguse või tööstusomandiõiguse ärilisel eesmärgil rikkumisest tuleneva hagi tagamiseks taotletakse kostja pangakonto või muu vara arestimist, võib kohus kohustada väljastama panga-, finants- või äridokumente või võimaldama nendega tutvuda.

**Artikli 125** lõike 1 kohaselt tuleb lepinguosalisel tagada, et õigusasutused võivad hageja taotluse korral, ilma et see piiraks õiguste rikkumisest õiguste omajale tuleneda võiva kahju hüvitamise nõuet, ning mis tahes hüvitist maksmata, anda korralduse turustuskanalitest püsivalt kõrvaldada või hävitada kaubad, mis on tunnistatud intellektuaalomandi õigust rikkuvaks. Lepinguosaline tagab, et õigusasutustel on vajaduse korral õigus anda korraldus hävitada materjalid ja seadmed, mida peamiselt kasutati õigusi rikkuvate kaupade valmistamiseks. Selliste taotluste kaalumisel tuleb silmas pidada rikkumise raskuse ja määratud õigusliku kaitsevahendi proportsionaalsust, samuti kolmandate isikute huve. Artikliga võtavad lepinguosalised kohustuse näha õigusaktides ette kohtu õigus peatada rikkumise jätkamine. Eesti Vabariigis kehtib õigus nõuda intellektuaalomandi õiguste objekti õigusvastase kasutamise lõpetamist ja edasisest rikkumisest hoidumist kahju õigusvastase tekitamise sätetel võlaõigusseaduse[[13]](#footnote-14) (VÕS) § 1055. Nimetatud õigust saab realiseerida tsiviilkohtumenetluse raames vastavalt TsMS-i sätetele. Lõike 2 kohaselt võib nimetatud meetmeid võtta rikkuja kulul, välja arvatud juhul, kui see oleks ebamõistlik, vastav säte leidub VÕS § 1055 lõikes 4. Lõike 3 kohaselt tuleb silmas pidada rikkumise raskust, parandusmeetmete proportsionaalsust ning kolmandate isikute huve.

**Artikliga 126** sätestatakse, et kui kohtuotsusega on tuvastatud intellektuaalomandi õiguse rikkumine, saab rikkujale, aga ka vahendajale, kelle teenuseid rikkumiseks kasutati, teha ettekirjutuse rikkumise lõpetamiseks.

**Artikli 127** kohaselt võib pool ette näha, et sätestatud meetmete kohaldamise asemel võimaldatakse kahju kannatanud isikule teatud juhtudel rahalist hüvitist. Antud küsimus on reguleeritud VÕS § 1055 lõikes 3: isik, kelle suhtes abinõude rakendamist nõutakse, võib taotleda kohtult, et abinõude rakendamise asemel kohustataks teda maksma isikule, kelle õigusi rikuti, rahalist hüvitist, kui ta ei ole tegutsenud tahtlikult ega hooletult, abinõude rakendamisest tekiks talle ebaproportsionaalselt suur kahju ja rahalist hüvitist võib pidada abinõude rakendamist taotlenud isiku jaoks piisavaks kompensatsiooniks.

**Artikli 128** lõike 1 kohaselt peab lepinguosaline ette nägema, et kohus võtaks kahju suuruse määramisel arvesse nii majanduslikku kui ka moraalset kahju. Alternatiivina on riigil õigus määrata kindlasummaline kahjutasu. Õigusvastaselt tekitatud kahju hüvitamist saab Eestis nõuda VÕS § 1043 alusel (kahju õigusvastane tekitamine). Vajadusel on võimalik õigusvastase kahju hüvitamise nõudeid kombineerida alusetu rikastumise nõuetega (VÕS § 1037). Kehtiva õiguse kohaselt on kahjunõude esitamisel vajalik tõendada kahju tekkimine. Üldjuhul on kahju tõendamise kohustus hagejal. Nimetatud kohustus tuleneb TsMS § 230 lõikest 1, mis kohustab hagejat hagimenetluses tõendama oma nõudeid. Juhtudel, kus kahju tekitamine on kindlaks tehtud, kuid kahju täpset suurust ei saa määratleda (muu hulgas mittevaralise kahju tekitamise ja tulevikus tekkiva kahju korral), otsustab hüvitise suuruse kohus. Autoriõiguse, autoriõigusega kaasneva õiguse või tööstusomandiõiguse rikkumisest tuleneva nõude korral võib kohus, kui see on mõistlik, määrata kahjuhüvitise kindla summana, lähtudes muu hulgas tasu suurusest, mida rikkuja pidanuks maksma, kui ta oleks hankinud loa vastava õiguse kasutamiseks (VÕS § 128 lg 6). Lõikes 2 sätestatakse, et lepinguosaline võib soovi korral kohtule ette näha võimaluse anda õiguse rikkujale korraldus maksta tagasi saadud tulu või kahjutasu, mille suurus võib olla eelnevalt kindlaks määratud, juhul kui rikkuja ei olnud ega võinud põhjendatult olla teadlik, et ta tegeleb õigusrikkumisega. VÕS § 139 alusel saab Eestis lisaks VÕS §-s 1037 sätestatud „rikkumise teel saadu hariliku väärtuse“ väljaandmisele nõuda ka rikkumisega saadud tulu väljaandmist. Eesti õiguses eeldab antud võimalus siiski, et rikkuja on pahauskne. Fikseeritud kahjumäära Eestis ei rakendata.

**Artikkel 129** reguleerib kohtukulude tasumist, kohustades poolt tagama, et kohtumenetluse kaotaja kannaks üldjuhul võitja kohtukulud ja muud menetluskulud. Eesti Vabariigi seadusandlus vastab kehtestatud nõuetele. Menetluskulude jaotus on sätestatud TsMS § 162 lõikes 1, mille kohaselt kannab hagimenetluse kulud pool, kelle kahjuks otsus tehti. Kui menetlusosaline peab menetluskulude jaotust kindlaks määrava kohtulahendi kohaselt kandma teist menetlusosalist esindanud lepingupoole esindaja (st advokaadi või muu esindaja) kulud, mõistab kohus kulud välja põhjendatud ja vajalikus ulatuses (TsMS § 175 lg 1).

**Artikkel 130** käsitleb kohtuotsuse avaldamist ning kohustab poolt tagama võimaluse kohtuotsuse avalikustamiseks. Samuti võib ette näha täiendavaid avalikustamismeetmeid. Eesti Vabariigis kuulutatakse kohtuotsus põhiseaduse § 24 kohaselt välja avalikult. Kohtuotsuse avalikustamist reguleerib TsMS § 462. Eestis avalikustatakse kohtuotsus arvutivõrgus. Teatud juhtudel – näiteks delikaatsete isikuandmete kaitseks, eraelu puutumatuse tagamiseks või muude seadusega ette nähtud juurdepääsupiirangute tõttu – võib kohus avaldada vaid kohtuotsuse resolutsiooni, asendades vajadusel andmesubjekt nime initsiaalidega.

**Artikliga 131** tunnistavad lepinguosalised autorsuse presumptsiooni, sama lähenemist kohaldatakse ka autoriõigusega kaasnevate õiguste omajate suhtes. Eesti Vabariigi õigusaktis leiduvad vastavad sätted AutÕS § 29 lõikes 1 ning § 621.

**Artikkel 132** kohustab kohaldama alljaotuse sätteid võrdväärselt ka juhul kui mõni tsiviilõiguslik parandusmeede määratakse haldusmenetluse käigus.

**Artikkel 133** sätestab intellektuaalomandi õiguskaitse tagamiseks piiril võetavad meetmed.

Lepinguosalised tagavad, et kui toll võtab piiril meetmeid, et tagada intellektuaalomandi õiguste kaitse, olenemata sellest, kas need õigused on käesoleva alajaoga hõlmatud või mitte, siis täidetakse järjekindalt kohustusi, mis tulenevad GATT 1994 V artiklist ja TRIPS-lepingu artiklist 41 ning III jao 4. osast.

**Artikkel 134** näeb ette lepinguosaliste vahelise koostöö tagamaks 7. peatükis võetud kohustuste täitmine.

**Artikliga 135** püüavad lepinguosalised hõlbustada sidusrühmade vabatahtlikke algatusi, mille eesmärk on vähendada intellektuaalomandi õiguste rikkumisi, sealhulgas internetis ja muudes kauplemiskohtades, ning mis keskenduvad konkreetsetele probleemidele ja otsivad neile praktilisi lahendusi, mis on realistlikud, tasakaalustatud, proportsionaalsed ja kõigi asjaosaliste jaoks õiglased.

**Artikliga 136** asutatakse intellektuaalomandi õiguste allkomitee, mis koosneb Euroopa Liidu ja Usbekistani Vabariigi esindajatest ning mille eesmärk on jälgida 8.peatüki rakendamist ja tõhustada omavahelist koostööd ja dialoogi intellektuaalomandi õiguste vallas.

**IV jaotise 8. peatükis** käsitletakse konkurentsivastast tegevust, ühinemiste kontrolli ja subsiidiume.

**Artiklites 137 kuni 138** sätestatakse konkurentsivastast tegevust, ühinemiste kontrolli ja subsiidiume puudutavas üldised põhimõtted, mille kohaselt lepinguosalised tunnistavad vaba ja moonutamata konkurentsi tähtsust oma kaubandus- ja investeerimissuhetes. Samuti tunnistavad lepinguosalised, et konkurentsivastased ettevõtlustavad ja riigipoolne sekkumine võivad kahjustada turgude nõuetekohast toimimist ning vähendada kaubanduse ja investeerimise liberaliseerimisest tulenevat kasu. Lisaks tuleb peatükki kohaldada kõikide avaliku ja erasektori ettevõtete suhtes. Edasi avatakse „majandustegevuse“ mõiste. Eesti Vabariigis kehtiva konkurentsiseaduse[[14]](#footnote-15) (KonkS) §-d 1-3 sätestavad seaduse reguleerimisala, kui ka „ettevõtja“ ning „kaubaturu“ mõisted, mis on kooskõlas lepingus nimetatud aluspõhimõtetega..

**Artiklite 139-143** kohaselt peavad lepinguosalised vastu võtma või kehtima jätma konkurentsiõiguse, mida kohaldatakse kõigi majandussektorite ettevõtjate suhtes ja millega võideldakse tõhusalt ettevõtjatevaheliste horisontaalsete ja vertikaalsete kokkulepete, ettevõtjate ühenduste otsuste ja kooskõlastatud tegevuse vastu, mille eesmärk või tagajärg on konkurentsi vältimine, piiramine või moonutamine; turgu valitseva seisundi kuritarvitamise vastu ühe või enama ettevõtja poolt ning ettevõtjate koondumiste vastu, mis takistaksid märkimisväärselt tõhusat konkurentsi, eelkõige turgu valitseva seisundi loomise või tugevdamise tagajärjel. Eesti Vabariigis kehtib KonkS, mille peatükid 2, 4 ning 5 sätestavad artiklis 183 nimetatud regulatsiooni (mis vastab ka EL asjaomastele normidele). Samuti peavad lepinguosalised looma või säilitama sõltumatu konkurentsiasutuse, kes vastutab artiklis 183 osutatud konkurentsiõiguse täieliku kohaldamise ja tõhusa jõustamise eest ning kellel on selle tagamiseks nõuetekohased volitused ja vajalikud ressursid. Samuti peavad lepinguosalised kohaldama oma artiklis 183 osutatud konkurentsiõigust läbipaistvalt, järgides õiglase menetluse põhimõtteid, sealhulgas asjaomaste ettevõtjate õigusi kaitsele, eelkõige õigust olla ära kuulatud ja õigust kohtulikule kontrollile. Eestis tegutseb sõltumatu konkurentsiasutuse rollis Konkurentsiamet, erinevad kehtivad menetlused (süüteomenetlused, haldusmenetlus ning riiklik järelevalve) vastavad lepingud toodud nõuetele. Lisaks sätestatakse, et lepinguosalised tunnistavad, et konkurentsipoliitika ja selle jõustamise alase koostöö edendamine on nende ühistes huvides ning et sellise koostöö hõlbustamiseks võivad lepinguosaliste konkurentsiasutused vahetada teavet, järgides lepinguosaliste asjakohastes õigusaktides sätestatud konfidentsiaalsuseeskirju.

**Artiklis 144** defineeritakse subsiidiumi mõiste lähtuvalt WTO lepingust, mis tähendab, et subsiidium on meede, mis vastab subsiidiumide ja tasakaalustusmeetmete tingimustele, olenemata sellest, kas seda antakse ettevõtjale seoses kaupade tarnimise või teenuste osutamisega[[15]](#footnote-16).

**Artikkel 145** sätestab, et oluline on subsiidiumi õiguslik alus, läbipaistvuse tagamine ja subsiidiumide kohta informatsiooni avalikustamine.

**Artikkel 146** pakub, vältimaks subsiidiumide kahjustavat mõju kaubandusele või investeeringutele, lepinguosaliste vahel konsulteerimise võimalust.

**Artikkel** **147** käsitleb lubatud subsiidiume, näiteks lubatud on subsiidiumid ettevõtja korrakohase turult lahkumise tagamiseks.

**Artikkel** **148** käsitleb keelatud subsiidiume. Alates Usbekistani Vabariigi ühinemisest WTOga, välja arvatud põllumajanduslepingus sätestatud juhtudel, on keelatud tööstuskaupade subsiidiumid WTO reeglite alusel.

**Artikkel 149** sätestab, et lepinguga ei piirata lepinguosaliste õigusi ega kohustusi, mis tulenevad subsiidiumide ja tasakaalustusmeetmete lepingust, põllumajanduslepingust, GATT 1994 XVI artiklist või GATSi XV artiklist.

**Artiklites 150-156 IV jaotise 12. peatükis** võetakse kokku riigi osalusega ettevõtete, eri- või eelisõigusega ettevõtete ning monopolide teema. Turgu valitsevat seisundit omava ettevõtja regulatsioon sisaldub KonkS 4. peatükis, mis vastab EL asjaomastele normidele (sh ELTL artikkel 106, mille kohaselt riigi osalusega äriühingute ja nende ettevõtjate puhul, kellele liikmesriigid annavad eri- või ainuõigused, ei jõusta ega säilita liikmesriigid mingeid meetmeid, mis on vastuolus aluslepingute eeskirjadega, eelkõige nendega, mis on sätestatud artiklis 18 ja artiklites 101–109). Eestis kehtiv KonkS § 14 sisustab eri- või ainuõiguse mõiste, selleks loetakse riigi või kohaliku omavalitsuse üksuse poolt ühele või mitmele ettevõtjale antud õigust, millega piiratakse nende ettevõtjate arvu, kellele on antud luba tegutseda teatavas geograafilises piirkonnas, või mis annab ühele või mitmele ettevõtjale eeliseid, mis oluliselt mõjutavad teiste ettevõtjate võimalusi tegutseda samas geograafilises piirkonnas. Samuti sätestatakse KonkS-is olulist vahentid omava ettevõtja definitsioon (§ 15), mille kohaselt loetakse olulist vahendit, sealhulgas loomulikku monopoli omavaks ettevõtja, kelle omandis, valduses või opereerimisel on võrgustik, infrastruktuur või muu oluline vahend, mida teisel isikul ei ole võimalik või ei ole majanduslikult otstarbekas dubleerida, kuid millele juurdepääsuta või mille olemasoluta ei ole võimalik kaubaturul tegutseda. Eri- või ainuõigust omava ettevõtja mõistet kasutatakse erinevates Eesti Vabariigi seadustes (nt elektroonilise side seadus, riigihangete seadus, liiklusseadus). Kasutatakse mõistete selgitamisel OECD poolt kokku lepitud mõisteid, määratlusi ja selgitusi. Lepingu osalised kinnitavad õigusi ja kohustusi, mis tulenevad GATT ja GATS lepetest ning eri olukordades kasutatakse WTO lepingus sisalduva Marrakechis sõlmitud riigihankelepingu sätteid hankijatena tegutsevate riigiettevõtete, eri- või eelisõigustega ettevõtete ja määratud monopolide suhtes.

**IV jaotise 9. peatükis** reguleeritakse riigihankeid.

**Artiklis 157** selgitatakse mõisteid, mida käesolevas peatükis käsitletakse, nagu näiteks elektrooniline oksjon, ehitusteenus ja piiratud hankemenetlus.

**Artikkel 158** puudutab peatüki kohaldamisala. Täpsustatakse, et „käesoleva lepinguga hõlmatud hange“ tähendab valitsuse ülesannete täitmiseks teostatavat hanget ja tuuakse välja, mis tingimused selleks peavad täidetud olema (näiteks kui hangitakse kaupu, teenuseid või mõlemat; maa, olemasolevate hoonete või muu kinnisvara või nendega seotud õiguste omandamine või rentimine). Lisaks sätestatakse kriteeriumid, mille puhul käesolevat peatükki ei kohaldata. Tuuakse välja lepinguosaliste kohustused seoses käesoleva lepinguga hõlmatud hankega ja sellega seotud juurdepääsuga teabele (sätestatud 9. lisas). Täpsustatakse hanke väärtuse hindamist, hanke kogumaksumuse arvutamist ja hindamise alust.

**Artiklis 159** sätestatakse julgeoleku- ja ülderandid hangete puhul. Antud peatüki sätteid ei tõlgendata selliselt, et see takistaks lepinguosalist võtmast meetmeid või jätmast avalikustamata teabe, kui ta peab seda vajalikuks, et kaitsta oma olulisi julgeolekuhuve (näiteks relvade, laskemoona või sõjavarustuse hankimisel või seoses riigi julgeolekuks vajalike hangetega). Ei tohiks takistada ka lepinguosalist kehtestamast ja võtmast meetmeid, mis on vajalikud näiteks kõlbluse, avaliku korra ja ohutuse kaitseks või vajalikud inimeste, loomade või taimede elu või tervise kaitseks.

**Artiklis 160** sätestatakse riigihangete üldpõhimõtted nagu diskrimineerimiskeeld, lepinguosaliste territooriumil asuvate tarnijate võrdne kohtlemine, elektrooniliste vahendite kasutamine, hanke korraldamine, päritolureeglid, korvamismeetmed ja korruptsioonivastased meetmed.

**Artiklis 161** sätestatakse teave hankesüsteemi kohta. Kumbki lepinguosaline peab avaldama viivitamata seadused, määrused, kohtuotsused jne, millele viidatakse hanketeadetes ja -dokumentides, samuti käesoleva lepinguga hõlmatud hanke korra ja selles tehtavad muudatused elektroonilises või paberväljaandes (mis tuleb 9 lisa 6. jaos nimetada), ning selgitama neid taotluse korral teisele lepinguosalisele.

**Artiklis 162** sätestatakse, et kõik käesolevas artiklis nimetatud teated (kavandatava hanke teade, kokkuvõtlik teade ja plaanitud hanke teadaanne) on vahetult kättesaadavad elektrooniliselt ja tasuta ühtse internetiportaali kaudu. Teateid võib lisaks avaldada ka ajakohases laia levikuga paberväljaandes ja need jäävad üldsusele kättesaadavaks vähemalt teates märgitud aja lõpuni.

**Artiklis 163** sätestatakse hankel osalemise tingimused. Hankija esitab hankes osalemiseks ainult need tingimused, mis on olulised tagamaks, et tarnija vastab õiguslikult ja finantsiliselt hanke nõuetele ning on äriliselt ja tehniliselt suutlik hankelepingut täitma. Tõendusmaterjali olemasolu korral võib lepinguosaline (sealhulgas tema hankijad) jätta tarnija hankemenetluse osalejate seast välja pankroti; valeandmete esitamise, raskete kuritegude ja muude raskete süütegude kohtuotsuste; ametialaste käitumisreeglite vastu eksimine või maksude maksmata jätmise korral.

**Artiklis 164** sätestatakse tarnijate kvalifitseerimise tingimused. Lepinguosaline ja tema hankijad võivad kasutada tarnijate registreerimise süsteemi, mille kaudu huvitatud tarnijad peavad registreeruma ja esitama teavet. Sel juhul tagatakse, et huvitatud tarnijatel on elektrooniliste vahendite kaudu juurdepääs registreerimissüsteemi puudutavale teabele ja nad võivad igal ajal registreerimist taotleda. Hankija teatab neile mõistliku aja jooksul taotluse rahuldamise või tagasilükkamise otsusest. Lepinguosalised tagavad, et nende hankijad püüavad minimeerida kvalifitseerimismenetluste erinevusi ning kui hankijad kasutavad registreerimissüsteemi, tehakse jõupingutusi registreerimissüsteemide erinevuste minimeerimiseks.

Artiklis sätestatakse ka valikhankemenetluse korraldus: hankes saavad osaleda kõik kvalifitseeritud tarnijad, välja arvatud juhul, kui hankija teatab kavandatava hanke teates, et osalema lubatakse vaid piiratud arv kvalifitseeritud tarnijaid, ning esitab tarnijate arvu piiramise kriteeriumid. Sätestatakse tingimused ka korduvkasutatavate loetelude rakendamisel. Hankija võib pidada korduvkasutatavat loetelu, tingimusel et teade, millega huvitatud isikuid kutsutakse taotlema loetellu kandmist, avaldatakse igal aastal asjakohaste kanalite kaudu ning tehakse elektroonilise avaldamise korral püsivalt kättesaadavaks. Sätestatakse ka, mis infot teade peab sisaldama.

**Artikkel 165** puudutab tehnilisi kirjeldusi ja hankedokumente. Hangitavate kaupade ja teenuste tehnilised kirjeldused peavad sisaldama asjakohast infot, pigem tulemuslikkuse nõudeid ja funktsionaalseid nõudeid kui nõudeid konstruktsioonile, välisele tunnusele ning võtma tehniliste kirjelduste aluseks rahvusvahelised standardid või riigisisesed tehnilised normid, tunnustatud riigisisesed standardid või ehituseeskirjad.

**Artiklis 166** sätestatakse hanke tähtajad. Hankija jätab oma mõistlikest vajadustest lähtudes tarnijatele piisavalt aega, et koostada ja esitada osalemistaotlused ja nõuetele vastavad pakkumused, võttes seejuures arvesse hanke laadi ja keerukust; allhangete eeldatavat mahtu ning juhul kui ei kasutata elektroonilisi vahendeid, siis ka aega, mis kulub pakkumuse edastamiseks kodu- ja välismaalt. Tähtajad peavad olema kõikidele huvitatud või osalevatele tarnijatele ühesugused. Sätestatakse ka erisused, millal võib taotluste või pakkumuste tähtaegu lühendada või pikendada.

**Artiklis 167** sätestatakse läbirääkimistega seonduv. Lepinguosaline võib ette näha, et tema hankijad peavad tarnijatega läbirääkimisi, kui hankija on osutanud kavandatava hanke teates kavatsusele pidada läbirääkimisi või hindamisel ilmneb, et ükski pakkumus ei ole kavandatava hanke teates või hankedokumentides sätestatud hindamiskriteeriumide kohaselt selgelt kõige soodsam. Hankija tagab, et läbirääkimistel osalevate tarnijate kõrvalejätmine toimub kavandatava hanke teates või hankedokumentides sätestatud hindamiskriteeriumide kohaselt ja määrab pärast läbirääkimiste lõppu allesjäänud osalevatele tarnijatele ühise tähtpäeva uute või muudetud pakkumuste esitamiseks.

**Artikkel 168** puudutab piiratud hankemenetlust, mida võib kasutada tingimusel, et hankija ei püüa sellega vältida konkurentsi tarnijate vahel ega diskrimineerita teise lepinguosalise tarnijaid või kaitsta omamaiseid tarnijaid. Piiratud hankemenetlust võib kasutada eeldusel, et hankedokumentide nõudeid ei ole oluliselt muudetud siis, kui ükski tarnija ei ole esitanud pakkumust ega osavõtutaotlust; ei ole esitatud ühtki hankedokumentide olulistele nõuetele vastavat pakkumust; ükski tarnija ei vastanud osalemistingimustele või esitatud pakkumused kajastasid konkurentide kokkulepet. Samuti kui kaupu või teenuseid saab tarnida üksnes konkreetne tarnija ja puuduvad mõistlikud alternatiivsed või asenduskaubad või -teenused (näiteks hangitakse kunstiteost); kui esialgne tarnija tarnib lisaks selliseid kaupu või teenuseid, mis ei olnud esialgse hanke ese, ning tarnija vahetamine ei ole võimalik majanduslikel põhjustel; või kui on tegemist kiireloomulise olukorraga, mis on tingitud sündmustest, mida hankija ei võinud ette näha jne

**Artikkel 169** puudutab elektrooniliste oksjonite korraldust. Enne elektroonilise oksjoni algust peab hankija igale osalejale esitama teabe automaatse hindamismeetodi kohta, mida kasutatakse oksjoni käigus automaatseks pakkumuste pingerea koostamiseks ja muutmiseks ja igasuguse teabe elektroonilise oksjoni läbiviimise kohta.

**Artikkel 170** puudutab pakkumuste läbivaatamist ja lepingute sõlmimist. Hankija menetleb pakkumusi nii, et hankemenetlus on läbipaistev ja erapooletu ning säilib pakkumuste konfidentsiaalsus.

**Artiklis 171** sätestatakse hanketeabe läbipaistvuse nõuded. Hankija teavitab osalevaid tarnijaid sellest, kelle ta on kuulutanud hanke võitjaks. Samuti peab hankija tagasilükatud tarnija taotlusel esitama talle selgituse, miks tema pakkumust ei valitud ja millised olid võitnud pakkumuse eelised.

Hankija peab säilitama vähemalt 3. alates lepingu sõlmimisest dokumendid ja aruanded hankega seotud hankemenetluste ja sõlmitud lepingute kohta ning andmed, millega tagatakse hanke elektroonilisel korraldamisel asjakohane jälgitavus.

**Artiklis 172** sätestatakse teabe avalikustamise kohta, et lepinguosalised annavad taotluse korral omavahel teavet, mis võimaldab kindlaks teha, kas hange korraldati õiglaselt ja erapooletult.

**Artikkel 173** puudutab riigisisest läbivaatamise korda, kus sätestatakse, et lepinguosalised kehtestavad õigeaegse, tulemusliku, läbipaistva ja mittediskrimineeriva haldusliku või kohtuliku läbivaatamise korra, mille abil tarnija, kellel on või on olnud huvid seoses käesoleva lepinguga hõlmatud hankega, võib esitada vaide käesoleva peatüki sätete rikkumise kohta või siis nende meetmete eiramise kohta, mille lepinguosaline on võtnud käesoleva peatüki rakendamiseks. Vaiete esitamise kord on kirjalik ja see tehakse avalikkusele kättesaadavaks. Lahendust tuleks otsida omavaheliste konsultatsioonide teel. Kumbki lepinguosaline määrab ka vähemalt ühe erapooletu haldus- või kohtuasutuse, mis on tema hankijatest sõltumatu ning mis võtab vastu ja vaatab läbi tarnijate vaideid seoses käesoleva lepinguga hõlmatud hangetega. Kumbki lepinguosaline võtab vastu korra, millega nähakse ette ajutised kiirmeetmed, et tarnijal oleks võimalik käesoleva lepinguga hõlmatud hankes edasi osaleda. Ajutised meetmed võivad kaasa tuua ka hankemenetluse peatamise. Meetmete võtmata jätmist tuleb kirjalikult põhjendada. Samuti võtab kumbki lepinguosaline vastu korra, millega nähakse ette parandusmeetmed või tekkinud kahju korvamine, juhul leitakse, et rikkumine või eiramine on aset leidnud. Tekkinud kahju korvamist võib piirata kas pakkumuse ettevalmistus- või vaidlustamiskuludega või mõlemaga.

**Artiklis 174** sätestatakse hõlmavuse muutmine ja korrigeerimine. Lepinguosaline võib teha ettepaneku muuta oma käesoleva lepinguga hõlmatud hankeid (9 lisa 1, 2, 3 jaos). Sellest tuleb teisele lepinguosalisele kirjalikult teatada ja esitada teates ettepanek teha teise lepinguosalise jaoks sobivad kompenseerivad kohandused, mis võimaldaksid säilitada hõlmavuse tasemel, mis on võrreldav enne muutmist valitseva tasemega.

Kui teine lepinguosaline vaidlustab kavandatava muudatuse või paranduse, püüavad lepinguosalised lahendada küsimuse konsultatsioonide teel. Kui 60 päeva jooksul pärast vastuväite kättesaamist ei ole kokkuleppele jõutud, võib lepingut muuta soovinud lepinguosaline esitada asja lahendamiseks käesoleva lepingu kohases vaidluste lahendamise menetluses, et teha kindlaks, kas vastuväide on põhjendatud. Kui lepinguosalised on kavandatud muudatuse või parandusega nõus, teeb kaubanduskoosseisus tegutsev koostöönõukogu 9. lisas asjakohase muudatuse.

**Artikkel 175** puudutab institutsionaalseid sätted. Lepinguosalise taotlusel tuleb koostöökomitee kokku, et arutada käesoleva peatüki ja 9. lisa rakendamise ja toimimisega seotud küsimusi, näiteks 9. lisa muutmise vajadust; riigihangetega seotud küsimusi, mille lepinguosalised komiteele edastavad; muid käesoleva peatüki toimimisega seotud küsimusi.

**IV jaotise 10. peatükis** käsitletakse kaubandust koos kestliku arenguga.

**Artiklis 176** nimetatakse keskkonda ja arengut käsitlevad rahvusvahelised deklaratsioonid ja konventsioonid.

**Artiklis 177** sätestablepinguosaliste õigusi kehtestada õigusnorme ja kaitsetaset, korrates ka kohustust edendada rahvusvahelise kaubanduse ja investeeringute arengut nii, et see aitaks saavutada kestliku arengu eesmärki, eeskätt sellisena, nagu see väljendub nende mitmepoolsetes kohustustes töö ja keskkonna valdkonnas.

**Artiklis 178** kinnitavad lepinguosalised oma kohustust rakendada tõhusalt mitmepoolseid keskkonnalepinguid, sealhulgas kliimamuutusi käsitlevat Pariisi kokkulepet aga ka ILO konventsioone, mille riigid on ratifitseerinud.

**Artiklis 179** kinnitavad lepinguosalised kohustust suurendada kaubanduse panust kestliku arengu eesmärgi saavutamisse. Lubavad kasutada õiglast ja eetilist kaubandust, ökomärgistust, ettevõtte sotsiaalset vastutust, vastutustundlikku äritegevust ja kaubandust ning investeerida keskkonnakaupadesse ja -teenustesse ning tehnoloogialahendustesse.

**Artikli 180** kohaselt lahendatakse peatükist 10 tulenevad vaidlused koostöökomitee vahendusel.

**IV jaotise 11. peatükis** käsitletakse läbipaistvust kaubandusküsimustes.

**Artiklid 181-185** selgitatakse peatükis kasutatavaid mõisteid, sätestatakse eesmärk edendada ettevõtjate, eelkõige väikeste ja keskmise suurusega ettevõtete jaoks prognoositavat õiguskeskkonda ja tõhusaid menetlusi ning selle eesmärgi tagamiseks vajalikud meetmed.

**Artikkel 186** näeb lõikes 1 ette, et lepinguosalistel tuleb tagada, et tema kohtud on erapooletud ja sõltumatud ning neil puudub oluline huvi vaidlusküsimuse lahenduse suhtes. Samuti, et läbivaatamismenetlus on mittediskrimineeriv ja erapooletu. Sellise menetluse pooltele tuleb lõike 2 kohaselt tagada piisav võimalus oma seisukohti toetada või kaitsta ning õigus saada kohtule esitatud tõenditel ja andmetel põhinev otsus. Tingimusel, et sellise otsuse võib kummagi lepinguosalise õiguse kohaselt edasi kaevata, rakendab otsust amet või asutus, kelle ülesanne on võtta halduslikke täitemeetmeid.

Haldusotsuste kohtulikuks vaidlustamiseks esitatud kaebusi vaatab Eestis esimeses kohtuastmes läbi halduskohus. Eesti halduskohtumenetlus lähtub üldpõhimõttest, et halduskohus on sõltumatu ja erapooletu ning vaatab haldusasjad läbi õigesti, ausalt, mõistliku aja jooksul ja võimalikult väikeste kuludega (HKMS § 2 lg 2). Ausa kohtumenetluse põhimõte eeldab seda, et vaidluse pooltel on ühtviisi võimalus esitada oma seisukohti ja neid kinnitavaid tõendeid. HKMS § 2 lg 6 nõuab, et kohus tagaks menetlusosalistele tõhusa ja võrdse võimaluse oma seisukohtade esitamiseks ja põhjendamiseks, teiste menetlusosaliste seisukohtadele vastuvaidlemiseks või nende toetamiseks. Halduskohtul on uurimis- ja selgitamiskohustus, samuti tõendite kogumisel abistamise kohustus (HKMS § 2 lg-d 4–5). Tagamaks pooltele võimalus oma seisukohti tõhusalt kohtumenetluses esitada, on kohtul lubatud oma otsuses tugineda vaid tõenditele ja asjaoludele, mille kohta menetlusosalistel oli võimalus arvamust avaldada (HKMS § 157 lg 2). HKMS § 157 lg 2 näeb ette, et kohus võib tugineda otsust tehes üksnes asjas kogutud tõenditele, mida pooltel ja kolmandatel isikutel oli võimalik uurida, ja asjaoludele, mille kohta oli pooltel ja kolmandatel isikutel võimalik oma arvamust avaldada.

HKMS § 246 lg 1 sätestab, et kohtulahend kuulub täitmisele pärast selle jõustumist. Sama lõike teise lause kohaselt võib kohtuotsuse täitmiseks määrata tähtaja, mis hakkab kulgema kohtuotsuse jõustumisest. Üldjuhul jõustuvad kohtulahendid pärast edasikaebetähtaja möödumist (HKMS § 176 lg-d 1 ja 2). Halduskohtu otsuseid vaatab apellatsiooniastmes läbi ringkonnakohus (HKMS § 180) ja Riigikohus vaatab läbi ringkonnakohtu otsuste peale esitatud kassatsioonkaebuseid (HKMS § 211).

**Artikkel 187** täpsustab, et 11. peatükki kohaldatakse, ilma et see piiraks käesoleva jaotise teistes peatükkides läbipaistvuse kohta kehtestatud erieeskirjade kohaldamist.

**IV jaotise 12. peatükis** käsiteltakse investeeringute ja teenuskaubanduse küsimusi.

**Artikkel 188** alusel kinnitatakse lepingu osapoolte kohustused, mis tulenevad WTO asutamislepingust teenuste kaubandusele ja investeeringutele. Need kohustused ei laine riigihangetega seotud kohustustele ega kohaldata ka subsiidiumidele. Eraldi tuuakse välja, et seda peatükki ei kohaldata tööturu, kodakondsuse, elu- ega töökoha suhtes.

**Artiklis 189** seletatakse lahti teenuskaubanduse ja investeeringutega seotud mõisted.

**Artiklid 190** määrab teenuste horisontaalse piirangu, mille järgi ei tohi lepingu osaliselt nõuda soodsamat kohtlemist, kui see on sätestatud GATS lepinguga. Kindluse ja selguse huvides on selle lepingu lisas üles loetletud GATS erikohustuste loendid, sealhulgas reservatsioonid ning need on muudetud lepingu osaks. Suurema selguse huvides olgu märgitud, et enne Usbekistani Vabariigi ühinemist WTOga on Usbekistani Vabariigi erikohustuste loend koos reservatsioonidega esitatud 12-B, 12-C ja 12-D lisas.

**Artikkel 191** käsitleb majandusintegratsiooni lepinguid, millega liberaliseeritakse oluliselt teenuskaubandust sealhulgas asutamist teenuste valdkonnas.

**Artikkel 192** käsitleb läbipaistvusteemat ja konfidentsiaalse teabe avalikustamist. Tagatakse selgus usaldatavusnõuetega seotud erandites ja nimetatakse, et lepingu sätet ei tõlgendata selliselt, nagu lepinguosaline kohustuks avalikustama tundlikku informatsiooni kliendi ärisaladuse kohta.

**Artikkel 193** määrab kohaldamisala lepinguosalise meetmete suhtes, mis mõjutavad ettevõtte asutamist või käitamist tema territooriumil majandustegevusega tegelemiseks.

**Artikkel 194** kinnitavad lepingu osapooled vastastikku, et tagavad teise lepingu poole investoritele ja ettevõtetele vähemalt sama soodsa kohtlemise kui mistahes kolmanda riigi investorile või ettevõttele. See tingimus ei kehti vaidluste lahendamisel riigi ja investori vahel, mille korral lähtutakse vastavatest rahvusvahelise lepingu sätetest.

**Artikkel 195** puudutab hõlmatud ettevõtte kõrgema ja keskastme juhtide määramist Ilma et see piiraks 12-A lisas ning Euroopa Liidu GATSi erikohustuste loendites ja 12-B lisas loetletud reservatsioone.

**Artikkel 196** nimetab eeliste andmisest keeldumise võimalused lepinguosalise investorile, milleks on rahvusvahelise rahu ja julgeoleku säilitamine ning inimõiguste kaitse.

**Artikli 197** **ja 199** kohaselt kohustuvad lepinguosalised ette võtma vajalikke meetmeid piiriüleste teenuste osutamiseks ning teevad selle nimel koostööd. Samuti rõhutatakse järkjärguline piiriülese teenuskaubanduse liberaliseerimise tähtsust ja selliste meetmete välistamist, mis kitsendavad teise lepinguosalise teenuste pakkujate tegevust. Eesti vaatest võib sellel olla perspektiivi eriti e-teenuste ja turismiteenuste vallas.

**Artikkel 200** nimetab eeliste andmisest keeldumise võimalused lepinguosalise teenuseosutajale, milleks on rahvusvahelise rahu ja julgeoleku säilitamine ning inimõiguste kaitse.

**Artiklitega 201 kuni 204** reguleeritakse investorile õigusnormidega kehtestatud riiki sisenemise, seal viibimise, töötamise ja sotsiaalkindlustuse alaseid nõudeid. Sätestatakse ettevõtjasiseselt üleviidavate töötajate kasutamise põhimõtted ja riigis töötamise ajad vastavalt töötajate kategooriatele. Ettevõtjasiseselt üleviidavate töötajate eesmärk ei ole sekkuda osapoole tööturule, vaid ettevõtete grupi sees kindlaksmääratud tingimustel ja kindlaksmääratud töötajate kategooriate (st juhtivtöötaja, spetsialist ja praktikant) kaasamine ajutiselt teises riigis asuvasse sama ettevõtte gruppi kuuluvasse ettevõttesse investeeringu tagamiseks. Jätkuvalt kohalduvad osapoolte riiki sisenemise, riigis töötamise, minimaalse töötasu jne nõuded. Sama küsimust reguleerib EL-i riikides ettevõtjasiseselt üleviidud töötajate direktiiv 2014/66/EL ja artiklis sätestatud tingimused ja üleviimise tähtajad on kooskõlas direktiiviga 2014/66/EL, mistõttu Eesti või teiste EL-i liikmesriikide praktika käesoleva lepingu tõttu ei muutu.

**Artiklid 205 kuni 233 käsitlevad õigusraamistikku** kohaldatakse erinevates teenuste sektorites sh

mille puhul 12-A lisasse ja Euroopa Liidu GATSi erikohustuste loenditesse ning 12-B, 12-C ja 12-D lisasse on kantud kohustusi, mis on seotud litsentsimisnõuete ja -menetluste ning kvalifikatsiooninõuete ja -menetlustega. Sätestatakse õigusraamistiku põhimõtted, mis mõjutavad kättetoimetamisteenuste osutamist, mille suhtes võetud kohustused on esitatud 12-A lisas ja Euroopa Liidu GATSi erikohustuste loendites ning 12-B, 12-C ja 12-D lisas; telekommunikatsioonivõrke ja -teenuseid, mille suhtes võetud kohustused on esitatud 12-A lisas ja Euroopa Liidu GATSi erikohustuste loendites ning 12-B, 12-C ja 12-D lisas; finantsteenuste osutamist, mille suhtes võetud kohustused on esitatud 12-A lisas ja Euroopa Liidu GATSi erikohustuste loendites ning 12-B, 12-C ja 12-D lisas; Samuti sätestatakse rahvusvaheliste meretransporditeenuste liberaliseerimise põhimõtted.

**IV jaotise 13. peatükis** käsitletakse kapitali vaba liikumist, makseid ja ülekandeid ning ajutisi kaitsemeetmeid.

**Artikkel 234** näeb ette, et lepingu osapooled võimaldavad maksebilansi arvelduskonto tehingutega seotud makseid teha vabalt konverteeritavas valuutas ja kooskõlas Rahvusvahelise Valuutafondi (IMF) põhikirjaga. Lepinguosalised konsulteerivad teineteisega, et hõlbustada omavahelist kapitali liikumist eesmärgiga edendada kaubandust ja investeeringuid. Maksebilansi kapitali- ja finantskonto tehingute puhul tagavad lepinguosalised kapitali vaba liikumise seoses otseinvesteeringutega. Ei kehtestata uusi piiranguid kapitali liikumisele ja jooksvatele maksetele EL liikmesriikide ja Usbekistani Vabariigi residentide vahel ega muudeta kehtivat korda rangemaks.

**Artikkel 235** puudutab kapitali liikumist, makseid või ülekandeid käsitlevaid õigusnorme. Eelnevad artiklid ei takista lepinguosalist kohaldamast oma õigusnorme, mis käsitlevad näiteks pankrotti, maksejõuetust või võlausaldajate õiguste kaitset; väärtpaberite või muude finantsinstrumentide emiteerimist ega nendega kauplemist; finantsaruandlust; kuritegusid või pettusi; kohtumenetlustes tehtud määruste või otsuste täitmise tagamist või sotsiaalkindlustust või riiklikke pensioniskeeme. Neid õigusnorme ei kohaldata meelevaldselt ega diskrimineerivalt.

**Artikkel 236** sätestatakse ajutised kaitsemeetmed (mh piirangud) seoses kapitali liikumise, maksete või ülekannetega. Kui erandlikel asjaoludel tekib lepinguosalistes riikides (mille rahaühik ei ole euro) raha- ja vahetuskursipoliitika toimimises või EL puhul majandus- ja rahaliidu toimimises tõsiseid raskusi või nende oht, võib vastav lepinguosaline riik võtta või kehima jätta kaitsemeetmed seoses kapitali liikumise, maksete või ülekannetega kõige rohkem kuueks kuuks.

**Artiklis 237** sätestatakse piirangud maksebilansi ja välisrahastamisega seotud raskuste korral. Kui tekib tõsiseid maksebilansiraskusi või väliseid finantsraskusi, võib riik võtta või kehtima jätta piiravad meetmed kapitali liikumise, maksete või ülekannete suhtes. Meetmed peavad olema antud olukorras asjakohased ja ajutised, ei tohi tekitada põhjendamatut kahju teise lepinguosalise kaubanduslikele, majanduslikele ega finantshuvidele ega ka teist lepinguosalist kohelda vähem soodsalt kui teist samas olukorras olevat kolmandat isikut. Kui võimalik ja kohaldatav, peaksid meetmed olema vastavuses IMFi põhikirjaga. Oma välise finantspositsiooni või maksebilansi kaitseks võib võtta piiravaid meetmeid kaubavahetuse suhtes (peavad olema kooskõlas GATTiga ning 1994. aasta üldise tolli- ja kaubanduskokkuleppe maksebilansisätete käsitusleppega) ja teenuskaubanduse suhtes (peavad olema kooskõlas GATSi XII artikliga). Meetmetest tuleb viivitamata teatada teisele lepinguosalisele.

Piiravate meetmete võtmise või kehtima jätmise korral korraldatakse kohe konsultatsioonid koostöökomitees, mille käigus analüüsitakse meetmete võtmise põhjustanud maksebilansiraskusi või väliseid finantsraskusi, võttes arvesse maksebilansiraskuste või väliste finantsraskuste olemust ja ulatust, välist majandus- ja kaubanduskeskkonda ning võimalikke alternatiivseid parandusmeetmeid.

**IV jaotise 14. peatükis** reguleeritakse kaubandusküsimustes tekkinud vaidluste lahendamist.

**Artiklite 238-240** eesmärk on luua tõhus mehhanism, millega vältida ja lahendada lepinguosalistevahelisi vaidlusi käesoleva jaotise tõlgendamise ja kohaldamise küsimustes eesmärgiga jõuda võimaluse korral mõlemat lepinguosalist rahuldava lahenduseni.

**Artiklites** **241-261** ette nähtud vahekohtumenetlus erineb mõneti tavapärastes vahekohtumenetlustest, nt ei ole lepingu kohaselt vahekohtu otsust, vaid on vahearuanne (**artikkel 248**) ja lõpparuanne (**artikkel 249**). Vahekohus tõlgendab hõlmatud sätteid vastavalt rahvusvahelise avaliku õiguse tõlgendamise väljakujunenud reeglitele, mis on sätestatud muu hulgas Viini lepinguõiguse konventsioonis.

**Artikkel 257** reguleerib koostööd transpordi valdkonnas. Lepinguosalised lubavad teha koostööd kõikides vastastikust huvi pakkuvates transpordipoliitika valdkondades. Koostöövaldkondade lõikes keskendutakse ühendatuse parandamisele ning ohutuse, turvalisuse ja keskkonnakaitse arendamisele.

**Artiklid 262-268** reguleerivad vahendusmenetlust.

**Artiklid** **269 - 272** käsitlevad ühissätteid mõlema lepinguosalise rahuldava lahenduse, tähtaegade ja kulude osas.

**Artikli 271** kohaselt kannab kumbki lepinguosaline ise oma vahekohtu- või vahendusmenetluses osalemise kulud. Korralduslike küsimustega seotud kulud, sealhulgas vahekohtu liikmete ja vahendaja tasu ja kulud, kannavad lepinguosalised ühiselt ja võrdselt. Vahekohtu liikmete ja vahendaja tasu peab olema kooskõlas WTO tavaga ja see määratakse kindlaks 14-A lisas sätestatud töökorra kohaselt. Vahekohus võtab arvesse ka asjakohaseid tõlgendusi, mis on esitatud WTO vaekogude ja apellatsioonikogu aruannetes, mille WTO vaidluste lahendamise organ on vastu võtnud.

**IV jaotise 15. peatükis** käsitletakse kaubandusküsimuste erandeid.

**Artikkel 273** kohaselt inkorporeeritakse 2. peatüki (kaubavahetus), 4. peatüki (tolliküsimused), 8. peatüki (konkurentsivastane tegevus, ühinemiste kontroll ja subsiidiumid) ja 12. peatüki (investeeringud ja teenuskaubandus) kohaldamiseks 1994. aasta GATT artiklis XX sätestatud üldised erandid lepingusse ja muudetakse lepingu osaks.

**Artikkel 274** puudutab maksustamist. Antud säte ei mõjuta Usbekistani Vabariigi või ELi või selle liikmesriikide õigusi ega kohustusi, mis tulenevad maksulepingutest. Lepingu ja mis tahes maksulepingu vahelise vastuolu korral kohaldatakse vastuolu ulatuses maksulepingut. Lepingu artikleid 33 (enamsoodustusrežiim) ja 72 (enamsoodustusrežiim ja võrdne kohtlemine) ei kohaldata soodustuse suhtes, mille lepinguosaline on andnud maksulepingu alusel. Käesolevat artiklit ei tõlgendata nii, et see takistaks lepinguosalist võtmast, säilitamast või rakendamast meetmeid, mille eesmärk on tagada otseste maksude õiglane ja tõhus määramine või kogumine ja millega tehakse vahet maksumaksjate vahel, kes ei ole ühesuguses olukorras, eeskätt oma elu- või asukoha või selle koha poolest, kuhu nad on oma kapitali investeerinud, või mille eesmärk on ennetada maksustamise vältimist või maksudest kõrvalehoidmist mis tahes maksulepingu või riigisiseste maksualaste õigusaktide sätete kohaselt. Kuna maksulepinguga antud soodustused käesoleva koostööleppega ära ei kao ja ka ebavõrdse kohtlemise kaitse käib maksulepingu järgi, siis ei näe, et lepingu rakendamine Eestile mõju kaasa tooks.

**Artiklid 275** näeb ette, et IV jaotise sätted ei kohusta lepinguosalisi avalikustama konfidentsiaalset teavet, v.a. juhul kui teavet vajab vahekohus 14.peatükis ettenähtud vaidluste lahendamise menetluses.

**Artikkel 276** täpsustab käesoleva lepinguga võetud kohustuste ja WTO asutamislepinguga sätestatud kohustuste suhet.

**V jaotis** sätestab koostöö majandusarengu ja kestliku arengu valdkonnas.

**Artiklid 277-278** sätestavad koostöö üldised eesmärgid ja põhimõtted.

**Artikkel 279** puudutab riigi rahanduse juhtimist, finantskontrolli ja välisauditit. Tehakse koostööd, et arendada Usbekistani riigi rahanduse korraldust. Selleks peab Usbekistani valitsus avaldama usaldusväärsetel prognoosidel põhineva valitsemissektori keskpika perioodi eelarveraamistiku; eelarvepädev asutus peab kontrollima keskselt raha väljamakseid riigikassa ühtselt kontolt ja tagama sularaha likviidsuse; tuleb kehtestada võlajuhtimisstrateegia; tagada eelarve läbipaistvus ja kontroll; tugevdada sisekontrolli ja riigihangete raamistikku. Õiguskaitsemeetmete süsteem peab olema kooskõlas kohaldatavate lepingute ja rahvusvaheliste eeskirjadega ja näeb ette kaebuste kiire ja asjatundliku käsitlemise ning sanktsioonid, paigas peab olema kõrgeima kontrolliasutuse sõltumatus, volitused ja korraldus ning need on kaitstud põhiseadusliku ja õigusraamistikuga ja neid järgitakse praktikas; kõrgeim kontrolliasutus kohaldab standardeid neutraalselt ja objektiivselt, et tagada kvaliteetne audit, mis mõjutab positiivselt avaliku sektori juhtimist ja toimimist.

**Artiklis 280** sätestatakse koostöö maksustamise valdkonnas. Lepinguosalised rakendavad hea maksuhaldustava põhimõtteid, sealhulgas ülemaailmseid maksualase läbipaistvuse ja teabevahetuse standardeid, õiglast maksustamist ning maksubaasi kahanemise ja kasumi ümberpaigutamise vastu võitlemise miinimumstandardeid. Lepinguosalised edendavad head maksuhaldustava, parandavad rahvusvahelist maksualast koostööd ja hõlbustavad õiguspäraste maksutulude kogumist.

**Artikkel 281** täpsustab koostööd statistika vallas.

**Artiklid 282-287** kõnelevad üksikasjalikult ühendatuse- ja energiaalasest koostööst, sh taastuv energiast, energiatõhususest ja –säästust.

**Artiklid 288-289** määratlevad põhimõtteid koostöös transpordi valdkonnas, mis puudutavad parimate tavade ning kogemuste vahetamist; kaupade ja reisijate liikumise lihtsustamist; transporditaristu ning –koridoride edendamist; transpordisektori ohutuse ja keskkonnakaitselisi aspekte. Eesti ja Usbekistani Vabariigi vahel on ette valmistamisel valitsustevaheline kokkulepe rahvusvahelise kauba- ja reisijate maanteeveo korraldamiseks. Eesti ja Usbekistani Vabariigi vahel ei ole kahepoolset lennutranspordilepingut sõlmitud ning regulaarset lennuliiklust kahe riigi vahel ei toimu. Lennuühendus Euroopa Liidu ja Usbekistani Vabariigi vahel toimub mõnede liikmesriikide ja Usbekistani Vabariigi vahel sõlmitud kahepoolsete lennunduslepingute alusel.

**Artiklid 290-295** käsitlevad koostööd keskkonnateemadel ja kliimamuutusega võitlemisel. Mh märgitakse, et keskkonnaküsimused tuleb integreerida ka teistesse koostöösektoritesse.

**Artiklid 296-302** vaatlevad lähemalt tööstus-ja ettevõtluspoliitika alast koostööd ning äriühingute, finantsteenuste, digimajanduse ja TIK alast koostööd.

**Artiklid 303-305** on keskendunud turismialasele koostööle.

**Artiklites 306-307** sätestatakse lepinguosaliste eesmärgid põllumajanduse ja maaelu alase koostöö osas, kus põhirõhk on põllumajandus- ja maaelu arengu poliitikast ühise arusaamise edendamisel. Lepinguosalised vahetavad omavahel parimaid tavasid haldussuutlikkuse suurendamisel poliitika kavandamise, hindamise ja rakendamise valdkonnas. Omavahelise koostöö käigus soovitakse saavutada põllumajandusliku tootmise moderniseerimist ja kestliku arengu edendamist, et seeläbi suurendada maapiirkondade majanduslikku heaolu. Ühise koostöö raames vahedatakse kogemusi kvaliteedipoliitika, sealhulgas geograafiliste tähiste ja kontrollimehhanismide rakendamise, toiduohutuse ja mahepõllumajanduse arendamise alal; ning edendatakse tehnoloogia ja suutlikkuse suurendamise alast koostööd või mis tahes muud koostööd, mis suurendab tootlikkust, edendab ohutut ja kestlikku tootmist ja vastupidavaid tavasid põllumajanduse ja maaelu arengu valdkonnas, eelkõige loomakasvatuse ja põllukultuuride arendamise valdkonnas.

**Artiklid 308-309** käsitlevad koostööd mäetööstuse ja tooraine vallas.

**Artiklid 310-312** käsitlevad teaduse ja innovatsiooni alast koostööd ning selle eesmärke.

**VI jaotis** reguleerib koostööd muudes valdkondades.

**Artiklid 313-316** vaatlevad tarbijakaitset, tööhõive ja võrdsete võimalustega seotud küsimusi ja sotsiaalkindlustusalast koostööd, mis tugineks ILO põhimõtetele sotsiaalselt õiglase globaliseerumise kohta.

**Artikkel 317** keskendub koostööle tarneahelate vastutustundliku juhtimise vallas.

**Artiklid 318-319** käsitlevad tervishoiualast koostööd Maailma Terviseorganisatsiooni (WHO) põhimõtteid järgides.

**Artikkel 320** käsitleb koostööd uimastite, psühhotroopsete ainete ja nende lähteainete vastu võitlemisel.

**Artiklid 321 – 324** käsitlevad koostööd hariduse, noorsoopoliitika, kultuuri, audiovisuaal- ja meediapoliitika ning spordi valdkondades.

**Artikkel 325** kõneleb koostööst hädaolukordades ja elanikkonnakaitse valdkonnas.

**Artiklid 326-329** vaatlevad regionaalse ja piiriülese koostöö küsimusi.

**Artikkel 330** käsitleb lepingu rakendamist ja samaaegset Usbekistani haldussuutlikkuse tugevdamist.

**VII jaotis** reguleerib finants- ja tehnilist koostööd.

**Artikkel 331** puudutab finants- ja tehnilise abi sätteid. Lepingu eesmärkide saavutamiseks võib Usbekistani Vabariik saada ELilt rahalist abi toetuste ja laenudena, võimaluse korral koostöös Euroopa Investeerimispanga ja teiste rahvusvaheliste finantsasutustega. Finantsabi antakse kooskõlas EL asjakohaste välistegevuse rahastamisvahenditega ja see põhineb iga-aastastel tegevusprogrammidel, mille EL kehtestab pärast Usbekistani Vabariigiga konsulteerimist. EL ja Usbekistani Vabariik võivad programme ja projekte ka kaasrahastada. Lepinguosalised koordineerivad finants- ja tehnilise koostöö programme ja projekte ning vahetavad teavet kõigi abiallikate kohta. EL finantsabi andmisel Usbekistani Vabariigile juhindutakse abi tõhususe põhimõtetest, mis on sätestatud 2. märtsil 2005 vastu võetud OECD abi tõhusust käsitlevas Pariisi deklaratsioonis, ELi ja selle liikmesriikide poolt 7. juunil 2017 alla kirjutatud Euroopa uues arengukonsensuses ja Euroopa Kontrollikoja aruannetes, ning Usbekistani Vabariigis rakendatud ja käimasolevatest Euroopa Liidu koostööprogrammidest saadud õppetundidest.

**Artiklis 332** sätestatakse üldpõhimõtted, et finantsabi rakendatakse kooskõlas usaldusväärse finantsjuhtimise põhimõtetega ning tehakse koostööd ELi ja Usbekistani Vabariigi finantshuvide kaitse tagamiseks. Võetakse tõhusaid meetmeid, et ennetada ja tõkestada pettust, korruptsiooni ning muud EL ja Usbekistani Vabariigi finantshuve kahjustavat ebaseaduslikku tegevust. Kõigis lepinguosaliste vahel käesoleva lepingu rakendamise kestel sõlmitavates lepingutes või kokku lepitavates rahastamisvahendites nähakse ette finantskoostöö eriklauslid, mis hõlmavad kohapealseid kontrollkäike, inspekteerimisi, kontrolle ja pettusevastaseid meetmeid, sealhulgas neid, mida võtavad Euroopa Kontrollikoda ja Euroopa Pettustevastane Amet (OLAF).

**Artiklis 333** sätestatakse rahastajate tegevuse kooskõlastamine. EL toetuse maksmist koordineeritakse muude allikate, kolmandate riikide ja rahvusvaheliste finantseerimisasutuste toetustega ja seetõttu vahetatakse korrapäraselt infot kõikide abi allikate kohta. Usbekistani Vabariik võib EL antavat abi kaasrahastada.

**Artiklis 334** sätestatakse ennetus ja kommunikatsioon. EL poolt rahaliste vahendite või toetuste saamisel võtavad Usbekistani ametiasutused kõik asjakohased meetmed, et hoida ära õigusnormide rikkumist, pettust, korruptsiooni ja muud ebaseaduslikku tegevust, mis kahjustab EL vahendeid ja nende kaasatuse korral Usbekistani Vabariigi kaasrahastamisvahendeid. Selleks vahetavad Euroopa Komisjon ja Usbekistani ametiasutused omavahel teavet.

**Artiklid 335-336** puudutavad koostööd OLAFiga. OLAFil on õigus viia läbi kohapealseid kontrolle ja inspekteerimisi, et teha kindlaks, kas on esinenud pettust, korruptsiooni või muud EL finantshuve kahjustavat ebaseaduslikku tegevust. OLAF viib kohapealsed kontrollid ja inspekteerimised tihedas koostöös Usbekistani pädevate asutustega, kelle ametnikud võivad kohapealsetes kontrollides ja inspekteerimistes osaleda. Kui ettevõtjad on kohapealse kontrolli või inspekteerimise vastu, annavad Usbekistani pädevad asutused OLAFile vajalikku abi, et kohapealsed kontrollid ja inspekteerimised saaks edukalt läbi viia ja vahetavad taotluse korral OLAFiga teavet, mis võib olla EL finantshuvide kaitsmiseks vajalik. Isikuandmete edastamisel ja töötlemisel kohaldatakse andmeid edastava lepinguosalise andmekaitse-eeskirju. OLAF võib Usbekistani pädevate asutustega kokku leppida pettusevastase võitluse valdkonnas tehtavas edasises koostöös, sealhulgas sõlmida halduskokkuleppeid.

**VIII jaotis** on pühendatud koostööinstitutsioonidele.

**Artiklid 337-339** reguleerivad koostöönõukogu, koostöökommitee ja koostöönõukogu muude organite moodustamist ja tööd. Artikliga 337 moodustatakse koostöönõukogu, mis hakkab tavaliselt kohtuma korra aastas ning mis teeb järelevalvet käesoleva lepingu eesmärkide täitmise üle ja jälgib selle rakendamist. Koostöönõukogu koosneb lepinguosaliste esindajatest ministrite tasandil ning selle esimeheks on vaheldumisi Euroopa Liidu esindaja ja Usbekistani Vabariigi esindaja. Sättega antakse koostöönõukogule ühtlasi lepingu I, II, III, V, VI, VII, VIII ja IX jaotise raames volitus teha lepinguosalistele siduvaid otsuseid vastavalt lepinguosaliste kokkuleppele. Artikliga 338 moodustatakse koostöökomitee, mille ülesandeks on koostöönõukogu abistamine. Koostöökomitee koosneb lepinguosaliste esindajatest kõrgemate ametnike tasandil. Koostöökomitee on pädev tegema lepinguosalustele siduvaid otsuseid vastavalt lepingus sätestatule või juhul, kui koostöönõukogu talle selle õiguse delegeerib.

**Artikliga 340** asutatakse parlamentaarne koostöökomitee, mis on kohtumiste ja arvamuste vahetamise foorum, mille eesmärk on süvendada ja tugevdada lepinguosaliste suhteid. Parlamentaarne koostöökomitee koosneb Euroopa Parlamendi liikmetest ja Usbekistani Oliy Majlise liikmetest.

**Artikkel 341** näeb ette lepinguosaliste õiguse luua spetsiaalse organi kodanikuühiskonnaga konsulteerimiseks lepingu rakendamise üle.

**IX jaotis** sisaldab üld- ja lõppsätteid

**Artikli 342** kohaselt kohaldatakse käesolevat lepingut territooriumil, kus kehtivad Euroopa Liidu leping ja Euroopa Liidu toimimise leping, nimetatud lepingutes sätestatud tingimustel, ning Usbekistani Vabariigi territooriumil. Viide territooriumile hõlmab muuhulgas õhuruumi ja territoriaalmerd, nagu on sätestatud 10. detsembril 1982. aastal Montego Byas sõlmitud ÜRO mereõiguse konventsioonis.

**Artikkel 343** reguleerib lepingust tulenevate kohustuste täitmise tagamist ja lepingluste hüvede peatamist nimetatud artiklis kokku lepitud alusel.

**Artikkel 344** näeb ette julgeolekuerandi, mille kohaselt ei tõlgendata lepingu sätteid viisil, mis kohustaks avalikustama teavet, mille avalikustamine kahjustab olulisi julgeolekuhuve. Lisaks, keelakse vastu võtta meetmeid, mis takistavad teisel osapoolel selliste huvide kaitseks vastu võtta vajalikke meetmeid või, et täita lepinguosalise rahvusvahelisi kohustusi rahvusvahelise rahu ja julgeoleku säilitamiseks, mis tulenevad ÜRO põhikirjast.

**Artiklis 345** kohaselt jõustub leping teise kuu esimesel päeval, pärast seda kui lepinguosalised on teineteisele teatanud vajalike siseriiklike menetluste lõpule viimisest.

Artiklis nähakse ette ka lepingu täies ulatuses või osaline ajutine kohaldamine. Ajutine kohaldamine jõustub teise kuu esimesel päeval, pärast seda kui Euroopa Liit ja Usbekistani Vabariik on edastanud teineteisele teate vajalike siseriiklike menetluste lõpuleviimisest ja kinnituse lepingu ajutiselt kohaldatavate osade loetelust või osadega nõustumisest.

**Artikkel 346** sätestab lepingu muutmise korra ning, et muudatuse jõustumisele kohaldub käesoleva lepingu artikkel 345.

**Artikliga 347** lepitakse kokku, et seni kehtinud partnerlus- ja koostööleping, mis sõlmiti 1996. aastal Euroopa ühenduste ja nende liikmesriikide ning teiselt poolt Usbekistani Vabariigi vahel tunnistatakse käesoleva lepingu jõustumisel kehtetuks.

**Artikkel 348** sätestab, et lepingu lisad, protokollid ja joonealused märkused on lepingu lahutamatud osad.

**Artiklis 349** sätestatakse käesoleva lepinguga ühinemise kord uute ELi liikmesriikidele. Selle kohaselt, iga uus ELi liikmesriik ühineb lepinguga koostöönõukogu otsustatud tingimustel. Lepingu nimetatud tingimusi muudetakse koostöönõukogu otsusega.

**Artikkel 350** sätestab, et ühtegi lepingu sätet ei tõlgendata viisil, mis annaks isikule muid õigusi või kohustusi kui need, mis tulenevad rahvusvahelise õiguse alusel lepingu osalistele antud õigustest ja kohustustest. Samuti ei anna käesolev leping lepinguosalise siseriiklikus õigussüsteemis alust sellele otse tugineda.

**Artikkel 351** käsitleb lepingus käsitletuid viiteid õigusaktidele ja muudele lepingutele ning nende muudatustele.

**Artikkel 352** sätestab, et leping kehtib tähtajatult.

**Artikkel 353** täpsustab üle lepinguosaliste mõiste.

**Artikkel 354** reguleerib käesoleva lepingu lõpetamist ja mille kohaselt Usbekistani Vabariik või Euroopa Liit võib teavitada teist lepinguosalist diplomaatiliste kanalite kaudu edastatava kirjaliku teatega oma kavatsusest käesolev leping lõpetada. Lõpetamine jõustub kuuenda kuu esimesel päeval pärast teate kättesaamise kuupäevast.

**Artikkel 355** informeerib, et lepingu artiklite 345, 346 ja 353 kohased teated saadetakse Euroopa Liidu ja selle liikmesriikide puhul Euroopa Liidu Nõukogu peasekretärile ja Usbekistani Vabariigi puhul Usbekistani Vabariigi välisministrile.

**Artiklis 356** sätestatakse, et leping on koostatud bulgaaria, eesti, hispaania, hollandi, horvaadi, iiri, inglise, itaalia, kreeka, leedu, läti, malta, poola, portugali, prantsuse, rootsi, rumeenia, saksa, slovaki, sloveeni, soome, taani, tšehhi, ungari ja usbeki keeles, kusjuures kõik tekstid on võrdselt autentsed.

**Lisade loetelu**

**Lisa 5-A** on loend rahvusvahelistest standardiorganisatsioonidest

**Lisa 5-B** esitab tarnija vastavusdeklaratsiooni kirjelduse

**Lisad 5-C ja 5-D** kirjeldavad artiklis 61 sätestatud korda, millega vahetatakse kaupade ohutuse alast teavet

**Lisa 6** peab olema tabel, milles on sätestatud vastavuse tunnustamine, kuid mille kohta on märge, et see lepitakse kokku hilisemas etapis.

**Lisa 7-A** loetleb lepinguosaliste õigusakte

**Lisa 7-B** kirjeldab vastuväidete ja vastulausete menetluse kriteeriumeid

**Lisa 7-C** loetleb toodete geograafilisi tähiseid, millele kehtib kaitse

**Lisa 9-A** käsitleb riigihangete läbiviimise teavet

**Lisa 12-A** täpsustab Euroopa Liidu kohustusi ja reservatsioone

**Lisad 12-B**, C ja D sätestavad Usbekistani Vabariigi reservatsioonid, kohustused ja piirangud

**Lisa 14-A** sätestab töökorra

**Lisa 14-B** on vahekohtu liikmete ja vahendajate käitumisjuhend

**Protokoll** sätestab vastastikuse haldusabi osutamise tolliküsimustes

**4. Eelnõu terminoloogia**

Korralduse ega lepingu eelnõus ei kasutata kehtivates õigusaktides varem kasutamata termineid. Lepingu eelnõu on tõlkinud ja keeleliselt toimetanud ELi Nõukogu sekretariaat.

**5. Eelnõu vastavus Euroopa Liidu õigusele**

Euroopa Komisjoni õiguseksperdid kinnitavad, et lepingu eelnõu vastab ELi õigusele.

Leping reguleerib muuhulgas Euroopa Liidu ja liikmesriikide jagatud pädevuses olevaid valdkondi.

Lepingu eelnõu õiguslikud alused on Euroopa Liidu toimimise lepingu artikkel 207 ja 209 koos artikli 218 lõikega 5.

**6. Korralduse mõjud**

6.1. Sotsiaalne, sealhulgas demograafiline mõju

Lepingu sotsiaalset ja demograafilist mõju ei ole üheselt võimalik mõõta. Tihedam koostöö maailma samameelsete riikide ja piirkondade vahel suurendab julgeolekut ning seeläbi ka iga lepinguosalise riigi kodaniku turvatunnet.

6.2. Mõju riigi julgeolekule ja välissuhetele

Lepingu sõlmimine aitab kaasa Euroopa Liidu ja Usbekistani ning laiemalt Euroopa Liidu ja Kesk-Aasia suhete arengule. Koostöö Euroopa Liidu ja kolmandate riikide ning piirkondade vahel tugevdab reeglitel põhinevat maailmakorda, omades seeläbi positiivset mõju Euroopa Liidu ja tema liikmesriikide julgeolekule ja välissuhetele. Leping on kooskõlas eesmärkidega, mis on sätestatud Euroopa Liidu piirkonna koostöö strateegias.

6.3. Mõju majandusele

Käesolev leping märkimisväärseid mõjusid Eesti hankijatele ja tarnijatele kaasa ei too. Ei ole teada, kas seni Usbekistanis kasutusel olnud praktikad takistasid Eesti ettevõtjatel sealsetel riigihangetel osalemist ega kui suur meie ettevõtjate huvi sealse turu vastu võiks olla. Usbekistani rahvaarv kasvab kiiresti, regioonis tegeldakse intensiivselt uute logistikakanalite väljaehitamisega ja ühiskonna digiteerituse tase on kõrge, seega võiks selle areneva turu potentsiaal Eesti ettevõtete jaoks olla arvestatav. Samuti peab Usbekistan liitumisläbirääkimisi WTOga ja plaanib organisatsiooniga peatselt ühineda.

Alates 2021. aastast kohaldatakse Usbekistanile teatud tariifseid soodustused ELi üldiste tariifsete soodustuste kava (GSP+) alusel. Lepinguga ei looda kummalegi osapoolele täiendavaid tariifseid soodustusi. Kaupade impordi ja ekspordiga seotud meetmete ja protseduuride (tollimaksud, litsentsimine, impordi- ja ekspordipiirangud jms) osas kinnitatakse GATTi ja WTO asjakohaste lepingute järgimist, st lepinguga ei looda uusi õiguslikke kohustusi. GSP+ rakendamine lõpetatakse kahe aasta pärast EPCA jõustumisele järgneva kalendriaasta algusest arvates, EPCA tingimused on GSP+ omadest soodsamad.

Olulisi muutusi toob lepingu sõlmimine kaubandusrežiimi edasise liberaliseerimise osas nii kahepoolsete, mitmepoolsete kui ka WTO süsteemi kuulutavate lepingute ja meetmete kaudu. Senisest tihedamad kaubandussuhted Usbekistaniga aitavad hoida ja suurendada ELi konkurentsivõimet rahvusvahelises kaubanduses.

Lepingu vabakaubanduspiirkonna loomise eesmärgiks on tõsta osapoolte majanduskasvu. Leping loob ettevõtlusvõimalusi nii Euroopa Liidus kui ka Usbekistanis ning soodustab muuhulgas sealset majanduse ajakohastamist ja lähendamist ELi majandusele ja selle väärtussüstemile. Selle tulemusena peaksid paranema tootestandardite käsitlus, kodanikele pakutavad teenused ning eelkõige Usbekistani konkurentsivõime rahvusvahelisel ja Euroopa Liidu turul. Vabakaubandusala tagab Usbekistanile senisest suurema ligipääsu Euroopa turule ning suurendab eeldatavasti Euroopa Liidu investeeringuid Usbekistanis.

Eesti ja Usbekistani kaubanduspartnerlussuhetel on kasvuruumi. Eesti-Usbekistani kaubavahetuse kogukäive oli 2024.a 55 mln eurot, mis moodustas 0,14% Eesti kaubavahetuse kogukäibest. Aastal 2024 eksporditi Usbekistani 33,6 mln euro väärtuses (0,19% koguekspordist) kaupu, millega Usbekistan oli Eesti jaoks 45. kohal asetsev ekspordipartner. Ekspordist 39% olid Eesti päritolu kaubad. Samal ajal kaupu imporditi 21,4 mln euro väärtuses (0,1 % koguimpordist) ja Usbekistan oli impordipartnerite seas 47. kohal. Läbi viimaste aastate on kaubavahetuse bilanss olnud Eestile positiivne. Eesti peamised eksportartiklid Usbekistani olid 2024. aastal erinevad masinad ja seadmed (44%). Samal ajal impordist ligi pool oli mineraalkütused ning 33,5% puit ja puidutooted.

Lisaks võimaldab leping Eesti investoritele paremat juurdepääsu Usbekistani finants- ja kinnisvaraturgudele. Olulist mõju ELi jaoks omavad Usbekistani riigihangete turge avavad sätted. Samal ajal kohustuvad Eesti ja teised EL liikmesriigid lubama Usbekistani ettevõtjatel osaleda Eestis korraldatavatel riigihangetel.

Eesti otseinvesteeringud Usbekistani olid Eesti Panga andmeil seisuga 30. september 2024. aastal 21 mln eurot. Peamiselt on investeeritud jaekaubanduse sektorisse. Usbekistani otseinvesteeringuid Eestisse on 30. september 2024. aasta seisuga tehtud vähem kui kolm ning seetõttu andmekaitse põhimõtetest lähtuvalt nende mahtu ei avaldata. Usbekistani Investeeringud on tehtud tootmissektorisse. Äriregistri andmeil oli 15.03.2024 seisuga Eestis registreeritud vähemalt 6 Usbekistani osalusega ettevõtet.

Kaubavahetust soodustav mõju on ka lepingu regulatiivsetel sätetel, sh lepingu alusel loodavad vaidluste lahendamise mehhanismid ning vahendusmehhanism mittetariifsete meetmete suhtes. Tehnilised kaubandustõkked on ÜRO kaubanduse ja arengukonverentsi 2004. aasta statistika kohaselt maailmas enim levinud kaubandustõkke liigiks ning seetõttu on nende piiramine väga oluline.

Leping võimaldab senisest veelgi laiaulatuslikumalt koostööd Eesti ja Usbekistani vahel. Seni on kahepoolsete suhete arengus olnud kesksel kohal Eesti ja Usbekistani topeltmaksustamise vältimise lepingu jõustumine 2013. a. Lisaks topeltmaksustamise vältimise lepingule on Eesti ja Usbekistani vahel sõlmitud tagasivõtuleping, mis jõustus märtsis 2024.a, diplomaatiliste passide viisavabastus, rahvusvahelise autoveo alane kokkulepe, mis jõustus 2024 detsembri lõpus.

6.4. Mõju elu- ja looduskeskkonnale

Lepingul ei ole otsest või üheselt mõõdetavat mõju elu-ja looduskeskkonnale.

6.5. Mõju regionaalarengule

Lepingul ei ole otsest või üheselt mõõdetavat mõju regionaalarengule.

6.6. Mõju riigiasutuste ja kohaliku omavalitsuse tööle

Lepingul ei ole otsest või üheselt mõõdetavat mõju riigiasutuste ja kohalike omavalitsuste tööle.

**7. Korralduse rakendamisega seotud riigi ja kohaliku omavalitsuse tegevused, eeldatavad kulud ning tulud**

Korralduse rakendamisega ei kaasne riigile ega kohalikele omavalitsustele tegevusi ega lisakulutusi. Hinnangulised ja rahaliselt mõõdetavad tulud võivad seisneda kaubavahetuse kasvus.

**8. Rakendusaktid**

Lepingu rakendamiseks ei ole vaja välja töötada rakendusakte.

**9. Jõustumine**

Korraldus jõustub üldkorras.

Leping jõustub artikli 345 kohaselt sellele kuupäevale järgneva teise kuu esimesel päeval, pärast seda kui lepinguosalised on teatanud teineteisele vajalike siseriiklike menetluste lõpuleviimisest. Pärast jõustumist tunnistatakse kehtetuks, seni kehtinud partnerlus- ja koostööleping, mis sõlmiti 1996. aastal Euroopa ühenduste ja nende liikmesriikide ning teiselt poolt Usbekistani Vabariigi vahel, ning asendatakse see käesoleva lepinguga.

Lepingu täies ulatuses või osaline ajutine kohaldamine jõustub teise kuu esimesel päeval, pärast seda kui Euroopa Liit ja Usbekistani Vabariik on edastanud teineteisele teate vajalike siseriiklike menetluste lõpuleviimisest ja kinnituse lepingu ajutiselt kohaldatavate osade loetelust või osadega nõustumisest.

**10. Eelnõu kooskõlastamine**

Eelnõu esitatakse EISi kaudu kooskõlastamiseks kõikidele ministeeriumidele.

1. RT I, 21.06.2024, 5 [↑](#footnote-ref-2)
2. RT II 1998, 36, 68 [↑](#footnote-ref-3)
3. RT II 2002, 19, 84 [↑](#footnote-ref-4)
4. RT II 1996, 4, 14 [↑](#footnote-ref-5)
5. RT II 2009, 13, 35 [↑](#footnote-ref-6)
6. RT I, 06.01.2023, 28 [↑](#footnote-ref-7)
7. RT II 2022, 1, 1 [↑](#footnote-ref-8)
8. RT I, 19.03.2019, 50 [↑](#footnote-ref-9)
9. RT II 1994, 6, 21 [↑](#footnote-ref-10)
10. RT II 2003, 6, 22 [↑](#footnote-ref-11)
11. RT I, 07.12.2018, 2 [↑](#footnote-ref-12)
12. RT I, 31.12.2024, 41 [↑](#footnote-ref-13)
13. RT I, 04.07.2024, 18 [↑](#footnote-ref-14)
14. RT I, 18.12.2024, 5 [↑](#footnote-ref-15)
15. See määratlus ei mõjuta teenuste subsiidiumide mõiste määratluse teemal WTOs edaspidi toimuvate arutelude tulemusi. Olenevalt nende arutelude edenemisest WTO tasandil võivad lepinguosalised käesolevat lepingut selles osas ajakohastada. [↑](#footnote-ref-16)